text:
Socorro, Oriental Mindoro
Ti Socorro ket maysa a maika-3 a klase nga ili iti probinsia ti Oriental Mindoro iti Filipinas.
Dagiti baranggay[urnosen | urnosen ti taudan]
Ti Socorro ket nabingbingay kadagiti 26 a barbaranggay.[2]
- Bagsok
- Batong Dalig
- Bayuin
- Calocmoy
- Catiningan
- Villareal (Daan)
- Fortuna
- Happy Valley
- Calubayan
- Leuteboro I
- Leuteboro II
- Mabuhay I
- Malugay
- Matungao
- Monteverde
- Pasi I
- Pasi II
- Zone I (Poblacion)
- Zone II (Poblacion)
- Zone III (Poblacion)
- Zone IV (Poblacion)
- Santo Domingo (Lapog)
- Subaan
- Bugtong Na Tuog
- Mabuhay II
- Ma. Concepcion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Oriental Mindoro". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Oriental Mindoro". Datos ti Populasion ti Ili. Dibision ti Panagsukisok ti LWUA. Naala idi 24 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


c: text/html

text:
Salaysay ni Eden A. Alviar
MAYSA kadagiti kangrunaan a narelihiosuan a piesta iti Amianan a Luzon nangruna iti Arkidiosesis ti Nueva Segovia (Ilocos Sur) ket ti Piesta ni Santo Cristo Milagroso a tinawen a maramrambakan.
Nangayed a ramrambakan dagiti deboto ni Santo Cristo Milagroso wenno Apo Lakay ti piestana sadiay Sinait, Ilocos Sur ken Vigan City. Reprep dagiti deboto a dumardar-ay kadagiti agsasaruno a misa iti agmalem sadiay sanktuario ni Santo Cristo Milagroso wenno simbaan ti Parokia ni San Nicolas de Tolentino iti Sinait. Kasta met ti kaadu dagiti dumardar-ay kadagiti agsasaruno a misa iti Simbaan a Bassit iti abay ti kamposanto iti sentro ti Vigan City.
Manipud parbangon, agmalmalem a pila dagiti umapros iti pagattao a nangisit nga imahe ni Santo Cristo a nailansa iti krus iti likudan ti altar iti simbaan iti Sinait. Aggapu dagiti deboto manipud kadagiti nagduduma a lugar iti Ilocandia ken probinsia iti Amianan a Luzon. Adu met dagiti pilgrims ken turista a naggapu kadagiti adayo a lugar iti Pilipinas ken iti ballasiw-taaw.
Ti imahe ni Santo Cristo Milagroso kaduana ti imahe ni La Virgen Maria Milagrosa ket nagdaliasat iti taaw ken naidaknirda a naikahon iti igid ti baybay sadiay Sitio Logo, Dadalaquiten (Norte itan), iti nagbedngan ti Sinait ken Paguetpet, Badoc (Ilocos Norte) idi Tawen 1620. Naggapu dagitoy nga imahe manipud sadiay Nagasaki, Japan. Mapapati nga impayanud ida dagiti misionero a Katoliko idi panawen ti pannakaidadanes ken pannakaikuskuspil dagiti Kristiano kabayatan ti Tokugawa Regime. Iti dayta a panawen, naidadanes dagiti Katoliko sadiay Japan ken nadadael wenno napuoran dagiti nakristianuan nga imahe.
Dagiti dua nga imahe ket nasarakan dagiti mangngalap a naikahon iti dayta a lugar. Ti imahe ti nangisit a Santo Cristo ket innala dagiti agindeg iti Sinait, ken imbalayda iti pannakasimbaanda. Innala met dagiti taga-Badoc ti imahe ni Virgen Maria Milagrosa.
Maibasar iti sarsarita idi un-unana, nagpakarigat a nangbagkat dagiti taga-Sinait ti imahe ni La Virgen Milagrosa, kasta met a narigatan dagiti taga-Badoc a nangawit iti imahe ni Santo Cristo Milagroso. Ngem linaklakada nga inawit idi nagsinnukat ti bagkaten dagiti agindeg kadagiti dua nga ili. Dayta ti immuna a naibilang a milagro dagiti dua nga imahe a nagdidinnamagan dagiti tattao.
Nagraira iti Ylocos (awag iti sigud a maymaysa a probinsia) ti milagro ti imahe ni Santo Cristo ket immadu dagiti deboto kenkuana. Adu dagiti napan nagkarkararag iti nakaibalayan ti imahe ni Santo Cristo iti Sinait tapno agdawatda iti kaasi ti Dios. Adu dagiti naipadamag a naagasan dagiti nakaro a sakitda ken napatgan dagiti kiddawda babaen ti napasnek a panagkararag ken panagdebosionda ken ni Santo Cristo.
Idi Tawen 1756 ken 1882, nagsagrap ti peste dagiti agindeg iti Vigan ket binulodda ti imahe ni Santo Cristo Milagroso. Babaen ti nobena ken napasnek a panagkararag ken debosion dagiti mamati iti Vigan ket naagasanda kadagiti sakitda, ken naisalakanda iti peste. Gapu iti dayta a pasamak, nagtultuloy ti napasnek a debosion dagiti taga-Vigan ken ni Santo Cristo Milagroso, ken ad-adda pay a nagsaknap ti damag ti milagro.
Gapu iti umad-adu a deboto ken ni Santo Cristo Milagroso ken dagiti nagdaydayaw iti imahe a nagkiddaw kadagiti bukodda nga intension, rinugian dagiti mamati ti nagbangon ti permanente a nakaibalayan ti imahe. Nagpaut iti walo a tawen a dagiti taga-Sinait ket binangonda ti simbaan a nakaibalayan ti imahe ni Santo Cristo Milagroso babaen ti panangpondo ken panangbayabay dagiti Kastila.
Kadagiti naglabas a siglo ken dekada, immadu pay dagiti deboto ken ni Santo Cristo iti Sinait. Reprep dagiti makimkimisa iti simbaan iti tunggal umuna a Biernes iti tunggal bulan. Arigna saan nga agpulsot ti pila dagiti mapan umagek ken umapros iti imahe ni Santo Cristo nangruna iti Semana Santa, aglalo iti Biernes Santo, ken tunggal piestana iti kada Tres de Mayo.
Maibilangen ti imahe ni Santo Cristo a gameng ti Arkidiosesis ti Nueva Segovia. Tapno masaluadan ti pannakataginayon ti imahe, naikahonen daytoy iti maanninaw a napuskol a sarming, ken maaprosan laengen dagiti saka ni Apo Jesus Nazareno a nailansa iti krus. Naimuntaren dagiti Closed Circuit Television Camera iti nagduduma a lugar, ken nadutokan met dagiti agbantay a volunteer security forces iti aglawlaw iti simbaan ken iti ayan ti atiddog a pila dagiti deboto tapno masaluadan ti urnos, kappia ken talna iti aglawlaw.
Ad-adda pay nga immadu dagiti deboto ken ni Santo Cristo Milagroso kalpasan ti 2015 – 2016 a rinambakan ti Simbaan Katolika iti Lubong ti Tawen ti Kaasi kas sagudayen ti bilin ni Papa Francisco, gapu ta indeklarar ni Arsobispo Marlo M. Peralta ti Nueva Segovia, ti simbaan ni Santo Cristo Milagroso iti Parokia ni San Nicolas iti Sinait a maysa kadagiti pilgrimage churches iti arkidiosesis a papanan pagkararagan dagiti mamati tapno magun-odda ti Plenaria Indulhensia wenno pannakapakawan dagiti basolda no bulonanda daytoy ti agiwayat ti Aramid ti Kaasi ken ikompesarda dagiti basolda.
Iti kaudian a pannakarambak ti Piesta ni Santo Cristo Milagroso idi Mayo 3, 2017, nagsaruno nga indauluan ni Arsobispo Peralta dagiti dua a Misa Concelebrada sadiay Simbaan a Bassit iti Vigan City, ken iti simbaan sadiay Sinait. Nakikaysa kadagiti nagdudma a Nasantuan a Misa, da Rev. Fr. Lovell Soller, Kura Paroko iti Sinait, ken Msgr. Vicente Avila, Kura Paroko iti Vigan, dagiti adu a papadi ken mamati a laygo a naggapu iti nagduduma a lugar.
Iti homilia ni Arsobispo Peralta, impaganetgetna nga agtultuloy ti panagsaknap ti debosion ken ni Santo Cristo Milagroso gapu ta dagiti mamati ket marikna ken mapadasanda ti ayat ken kaasi ni Apo Jessucristo iti panagbiagda ta napatgan dagiti kararag ken kiddawda iti Dios. Indariragna ti agtultuloy koma a panagdebosion dagiti mamati ken ni Santo Cristo babaen ti panangiyanninawda iti panagbiagda ti panangsurotda kadagiti bilin ken pagayatan ti Dios.
Impasagepsep ti Arsobispo kadagiti mamati a saan koma a bumdeng dagiti tattao nga agtaklin ken ni Santo Cristo kadagiti kasapulanda. Indariragna a saan koma nga agamak dagiti tattao a dumawat iti asi ken pammakawan ni Apo Jesucristo kadagiti nagbasolanda ta ni Apo Dios ket manangaasi, ken awan ti basol a saan a mapakawan ti Dios no la ketdi napudno ti panagbabawi ken panagbalbaliw ti tao.
Iti kaudian a Piesta ni Santo Cristo Milagroso, impakita dagiti adu a deboto iti panagrukbabda kenkuana babaen ti misa, panagkararag ken panagapros iti imahena. Sapay koma ta ipangagda ti kiddaw ni Arsobispo Peralta nga ibiagda ti debosionda babaen ti panangtungpalda kadagiti bilin ken pagayatan ni Apo Jesucristo.#

robotstxt: allowed

filter: keep


text:
VIGAN CITY – Babaen ti panangidaulo ti Provincial Planning and Development Office, naukkon tapno mapagmaymaysa amin nga output dagiti amin nga opisina ken ahensia a nakipagpaset iti Executive Legislative Agenda Formulation ti gobierno probinsial ti Ilocos Sur (2013-2016).
Segun ken ni Provincial Planning and Development Coordinator Dr. Enrie A. Mendoza II, agbalin ti naaramid a libro a giya ti probinsia bayat ti tallo a tawen wenno iti umuna a termino ni Gov. Ryan Luis Singson.
Kinuna ni Mendoza a mismo nga isuna ti mangtutok iti pannakaurnos dagiti outputs babaen ti saggaysa a pannakitaripnongna kadagiti nadumaduma a sektor agingga a maipinal dagiti strategy maps ken balanced scorecards.
Malaksid kadagiti para iti kapitolio, adda pay maisubmitir a kopia iti Department of Interior and Local Government (Ilocos Sur) ken National Economic and Development Authority (NEDA) Region I.
Iti mensahe ni Gov. Singson a naipalaon iti ELA output, kinuna ti gobernador a kasapulan ti agtultuloy a panagdur-as tapno maragpat ti de kalidad a biag dagiti agindeg. (Manipud iti PPDO-Ilocos Sur)


text:
BANTAY, Ilocos Sur – Nagmimiting dagiti district sports coordinator iti probinsia itay Septiembre 8 kas panagsagana iti maangay a provincial meet, segun ken ni DepEd Physical Education Supervisor Meneleo Palma.
Kinuna ni Palma nga maisapsapa ti pannakaangay ti provincial meet tapno ad-adu ti panawen a panag-training dagiti atleta a makisalip iti Ilocos Region Athletic Association (IRAA) Meet.
Maangay ti provincial meet inton Disiembre 15-18, 2009 idinto a maudi a lawas ti Pebrero ti pannakaangay ti IRAA meet, segun ken ni Palma.#


text:
NARVACAN, Ilocos Sur – Tiniliw dagiti polis ti agkabsat gapu iti kaadda ti ikutda a paltog idi rabii ti Septiembre 12 sadiay Barangay Bulanos, ditoy nga ili.
Nagturong dagiti polis iti nasao a barangay kalpasan a nakaawatda iti report nga adda di nabigbig a tattao a nagkalubbon iti motorsiklo nga agdakdakiwas iti Bulanos-Suvec road, ti nadakamat a barangay.
Mapapati a nagpaputok iti namitlo dagiti suspek idi makita dagiti polis sada naglibas a nagturong iti national highway.
Nangipasdek da PCI Joseph A. Fajardo iti checkpoint iti Barangay Paratong ket pinarada ti Yamaha Nouvo 125 a motorsiklo dagitoy ngem saan a nagsardeng dagiti suspek.
Kinamat dagiti polis dagiti suspek agingga a naipiskotda iti Barangay San Jose.
Nakakumpiska dagiti polis iti ikut ni Jovanie Pascual y Gutierrez, 23, iti maysa a cal .48 nga awanan iti serial number a nagkarga iti dua a bala ken 3 a kapsula.
Naipan ni Pascual agraman ti kabsatna a ni Aries, 19, agpada a residente iti Barangay Pantoc, Bucay, Abra, para iti dokumentasioin ken disposision.#


text:
VIGAN CITY – Maangay ti maysa a kumperensia mainaig iti lengguahe ken literatura iti University of Northern Philippines ditoy siudad inton Abril 25-27.
Inlungalong ti Gumil Filipinas (GF) iti pannakitinnulong ti Komisyon sa Wikang Filipino (KWF), National Commission for Culture and the Arts (NCCA), Unyon ng mga Manunulat sa Pilipinas (UMPIL), University of Northern Philippines (UNP), ken LGU Vigan City, maangay ti Kur-it ken Kurditan: Pambansang Kumperensiya sa Wika at Panitikang Ilokano a pakatamingan dagiti pakaseknan ti lengguahe ken literatura dagiti Ilokano a kas iti ortograpia; panagisagana iti material para iti MTB-MLE; pakaseknan dagiti mannurat nga Ilokano, ken ti pannakaipaset ti literatura dagiti Ilokano iti nailian a literatura babaen ti panangwarwar dagiti mabigbigbig a mannurat, kritiko ken edukador nga Ilokano ken Tagalog.
Ni Dr. Virgilio S. Almario, National Artist for Literature ken agdama a pangulo ti KWF, ti keynote speaker iti nasao a kumperensia a manamnama a dar-ayan dagiti mangisursuro, mannurat, journalists, ken dadduma pay a maseknan nga ahensia ti gobierno.#


text:
BANTAY, Ilocos Sur – Agdagup iti P50,000.00 ti nadadael a sanikua ken tagilako iti pannakauram ti maysa a tienda sadiay Barangay Taleb, ditoy nga ili idi parbangon ti Pebrero 25.
Segun iti report, nagresponde dagiti bumbero ti Bureau of Fire Protection ken PNP ditoy nga ili apaman a nakaawatda iti tawag a maur-uram ti tienda ni Julieta Mariñas ngem nakontrolen ti uram idi makadanonda isu a mopping operation laengen ti insayangkat dagiti bumbero tapno naan-anayen a madepdep ti apuy.
Iti inisial a panagimbestiga dagiti otoridad, mapapati a nagtaud ti uram iti saksakan ti extension wire ta saanna a nabaelan ti loadna.
Karaman kadagiti napuoran ti refrigerator ken dagiti tagilako iti uneg ti tienda.#


text:
CANDON CITY – Innem a pulo ket innem nga estudiante ti napili nga agtrabaho iti gobierno ditoy siudad babaen ti programa nga Special Program for the Employment of Students (SPES).
Kinuna ni Doris Manzano, HRMO officer ti Candon City a siam laeng kadagiti 75 a nagaplikar ti saan a naawat.
Kinuna ni Manzano a naisayangkat ti orientation dagiti estudiante nga agtrabaho idi Abril 15 ket mangrugida nga agtrabaho iti city hall inton Abril 19. Agsueldo dagitoy iti P230 iti inaldaw iti unos ti 26 nga aldaw.
Segun ken ni Manzano, adda counterpart ti city government a P240,000 iti daytoy a programa ti LGU babaen ti pannakitinnulong ti Department of Labor and Employment.#


text:
LAOAG CITY – Nasurok a 2,472 a job vacancies ti naitayanggaya kadagiti nasurok 700 nga aplikante iti Marcos Fiesta Paperless Job Fair nga insayangkat ti Provincial Government of Ilocos Norte Task Force Trabaho itay Septiembre 12.
Naangay iti Robinson Mall, Ilocos Norte, nagkakammayetan ti Provincial Public Employment Service Office (PESO) JobsDB Philippines, Robinsons Ilocos Norte ken dadduma pay a kangrunaan a job portals iti probinsia daytoy a job fair .
Sinuportaran ti Technical Education and Skills Development Authority (TESDA), Department of Labor and Employment (DOLE) ken Overseas Workers Welfare Administration (OWWA), nasurok a 36 a lokal ken ganggannaet a kompania ti nakipartisipar iti job fair a nangi-offer iti nadumaduma a job vacancies.
Kinuna ni PESO Head Nicole Rudio a dagiti agbirbirok iti trabaho a saan a nakapan iti job fair ket mabalinda pay ti agsapul iti lokal a job vacancies ket isubmiteda ti resumeda iti www.ilocosnortejobs.ph anytime.
Kinuna ni Rudio a plano pay ti PGIN TFT ti mangangay iti sabali pay a job fair sakbay ti panagtapos ti tawen. (Manipud iti report ni Jennifer T. Pambid-PGIN-CMO)


text:
Monday, July 31, 2017
PAY-OUT TI 4 Ps BENEFICIARIES, NAILEPPAS
Cabugao, Ilocos Sur – Naangay ti Pay-out ket naserbisyuan ti umabot iti 95 a Households ti Pantawid Pamilyang Pilipino Program (4 Ps) kadagiti barangay ti Munisipalidad ti Cabugao idi Hulio 28, 2017.
Maibasar iti pakaammo ti 4 Ps Municipal Operations Office (MMO), adda 95 a Households nga immawat iti dagup a gatad a P202,400.00.
Timmulong dagiti Staff ti Municipal Link-Cabugao nga isuda Ms. Juliet Madriaga; Miss Aida S. Cueto ken ni Ms. Rosemarie Pespes iti nasao a Pay-out.
Ti Programa ti 4 P’s ket nangrugi iti ili ti Cabugao, Ilocos Sur idi Tawen 2010 ket maitultuloy agingga iti agdama. Daytoy ket naipangruna a programa ti National Government babaen iti panangipatungpal ti Ahensia ti DSWD ken kapartnerna ti LGU-Cabugao a makasakup kadagiti benepisiario. # (Web In-Action)
Maibasar iti pakaammo ti 4 Ps Municipal Operations Office (MMO), adda 95 a Households nga immawat iti dagup a gatad a P202,400.00.
Timmulong dagiti Staff ti Municipal Link-Cabugao nga isuda Ms. Juliet Madriaga; Miss Aida S. Cueto ken ni Ms. Rosemarie Pespes iti nasao a Pay-out.
Ti Programa ti 4 P’s ket nangrugi iti ili ti Cabugao, Ilocos Sur idi Tawen 2010 ket maitultuloy agingga iti agdama. Daytoy ket naipangruna a programa ti National Government babaen iti panangipatungpal ti Ahensia ti DSWD ken kapartnerna ti LGU-Cabugao a makasakup kadagiti benepisiario. # (Web In-Action)
Posted by Bayan ng Cabugao, Ilocos Sur at 1:23 PM
Subscribe to: Post Comments (Atom)


text:
BINATBATAN FESTIVAL. Makaalino ti isem dagitoy sumasala ken ingget lap-it ti bagida a nangkumpas iti tokar bayat ti ilalabasda iti entablado a nagbuyaan dagiti opisial ti Vigan City nga indauluan ni Mayor Eva Marie S. Medina ken dagiti sangaili idinto a naglilinia dagiti tattao iti igid ti kalsada tapno imatanganda daytoy tinawen a maang-angay ditoy a pasalip kas paset ti panangselebrar ti siudad iti Viva Vigan Festival of the Arts. (Salvador A. Espejo)
You are here: Home › Archive › Media › Banner Photo › BINATBATAN FESTIVAL


text:
CANDON CITY – Natnag ti maysa a swindler iti impakat dagiti polis nga entrapment operation iti Jollibee ditoy siudad idi bigat ti Septiembre 2.
Tiniliw dagiti polis nga indauluan ni Supt. Marlo Aquino Castillo, hepe ti polis ditoy siudad, ni Bong Adriatico y Almazan, 31, naasawaan ken residente iti Barangay Ayusan Norte, Vigan City kalpasan ti panangawatna iti marked money manipud ken ni Maria Theresa Gacusan y Mancilla, 46, naasawaan, mangisursuro iti Candon National High School ken residente iti Barangay San Nicolas, Candon City.
Narekobre dagiti polis ti uppat a P500 a marked money nga impaima ti maestra ken ni Adriatico a naikabil iti uneg ti puraw nga enbelop.
Kas panangisalaysay ti biktima, idi agarup alas 8:00 ti bigat ti Septiembre 1, inasitgan ti suspek bayat ti kaaddana iti opisinana ket inyam-ammona ti bagina a nagannak ti maysa nga estudiante iti nasao a pagadalan.
Segun ken ni Gacusan, bayat ti panagpatpatangda ken ni Adriatico, intanggaya daytoy ti maysa a deal a sigurado a pangabakan ti maestra iti dakkel a gatad ngem sakbay a mangabak, masapul a mangited iti P10,000.
Inted ti biktima ti kuarta iti dayta met la a bigat.
Iti malem iti dayta met la nga aldaw, timmawag ti suspek ket imbagana a mangited pay ni Gacusan iti P5,000 sakbay a maalana ti premiona.
Immannugot ti biktima a mangiyawat iti kuarta iti alas 10:00 iti kabigatanna iti uneg ti Jollibee Candon City.
Ngem iti saan nga ammo ni Adriatico, addan suspetsa ni Gacusan a mangal-allilaw laeng ti suspek isu nga inreportna iti polis ti panagsarakda ken ni Adriatico ket naiwayat ti entrapment operation.
Kas nagtulaganda, iti alas dies ti Septiembre 2, nagparang ni Adriatico iti Jollibee a pagur-urayan ni Gacusan.
Apaman a naiyawat ni Gacusan ti namarkaan a kuarta ken ni Adriatico, dagus nga immasideg dagiti polis sada tiniliw ti suspek.
Adda ita iti kustodia dagiti polis ni Adriatico idinto a naipaiman iti opisina ti city prosecutor ti kaso a swindling maikontra kenkuana.#


text:
Monday, February 13, 2017
SERTIPIKO TI PAMMADAYAW, NAITED KADAGITI GRANTEES ITI ESGP-PA
Cabugao, Ilocos Sur - Naangay ti seremonia ti pannakaited dagiti Sertipiko ti Pammadayaw manipud iti Department of Social Services and Development (DSWD)-Regional Office 1 nga idauluan ni Regional Director Marcelo Nicomedes J. Castillo kadagiti tallo nga Estudiante ti Kolehio a nakapasa iti Licensure Examination for Teachers (LET) babaen iti panagadalda iti Expanded Students' Grant-in-Aid Program for Poverty Alleviation (ESGP-PA) a parte ti programa ti Pantawid Pamilyang Pilipino Program (4Ps) iti nadakamat nga Ahensia.
Indauluan nI Mayor Josh Edward S. Cobangbang ti pannakapadayaw ken pannakaited dagiti nadakamat a sertipiko kadagiti Recipients nga inimatangan ti Pamilia-LGU kalpasan iti naaramid a Flag Raising Ceremony iti Pebrero 13, 2017 iti sango ti Rizal Barangay Hall, Brgy. Rizal, Cabugao, Ilocos Sur.
Binayabay dagiti Staff ti MSWD ken ti Municipal Link nga idauluan ni MSWD Officer Mrs. Lydia S. Gazmen ken nakikaysa ni SBM Vicky S. Serna iti nadakamat nga awarding. # (Web In-Action)
Posted by Bayan ng Cabugao, Ilocos Sur at 8:50 AM
Subscribe to: Post Comments (Atom)


text:
Buklen dagiti umaayam: Yellow Team, Blue Team, Mocha Team ken ti White Team a ditoy ket nabukel dagiti kameng babaen iti panagbunot dagiti Empleado iti nadumaduma a Departamento ti LGU agraman ti PNP, BFP, NTA ken dagiti Opisiales Lokal iti pakairamananda a Team.
Ita pay, naregta ken naiget ti panagsanay dagiti mangbukbukel iti kada Team ket tunggal maysa ket kalikagumanna ti mangabak ken manggun-od kadagiti nakalatang a premio iti nasao a salisal kas ipasimudaag ti panggep ti kada Team.
Daytoy a Direktiba ket namunganay iti kalikagum ti Ama ti ili a pannakaadda dagiti empleado ken Opisiales iti sangsangkamaysa a panagtitipon kadayta a naituding a petsa a masasao a “Family Day ti LGU-Cabugao”. # (Web In-Action)


text:
SAN FERNANDO CITY – Natiliw ti maysa a masuspetsa a kameng ti New People’s Army bayat ti operasion nga inwayat dagiti nagtitipon nga elemento ti kapolisan sadiay Barangay Comillas, Cervantes, Ilocos Sur. idi agsapa ti Septiembre 19.
Innaganan ni Police Chief Superintendent Roman A. Felix, PRO1 Director, ti natiliw a kameng ti NPA a ni Marvarose Long-ag, 26, ken residente iti nadakamat a barangay babaen ti intelligence operation nga insayangkat dagiti nagtitipon nga operatiba ti Regional Intelligence Division, Police Regional Office 1 (RID-PRO1), Regional Public Safety Battalion 1 (RPSB-1), La Union Police Provincial Office (LUPPO), AFP intelligence operatives ken lokal a polis idi agarup 5:00 ti agsapa ti nadakamat a petsa iti Barangay Comillas, Cervantes, Ilocos Sur.
Kinuna ni Felix a naaresto ni Long-ag babaen ti bileg ti warrant of arrest nga inyisio ni Judge Modesto Quismorio ti RTC Branch 25, Tagudin, Ilocos Sur a naiyisio idi Nobiembre 27, 2012.
Sumangsango ni Long-ag iti kaso a rebellion a nai-docket iti Criminal Case No. 969-T ket awan ti nairekomenda a piansana.
Masuspetsa a kameng ti Ilocos- Cordillera Regional Committee- CNN a nakabase iti Ilocos ken Cordillera regions, mapapati a nakipartisipar ni Long-ag iti pannakaambos ti Philippine Army sadiay Bessang Pass, Cervantes, Ilocos Sur idi Hunio 12, 2014 a nagresulta iti pannakasugsugat dagiti tropa ti gobierno.
Naikustodia ti suspek iti La Union Provincial Police Office para iti dokumentasion ken umiso a disposision.
Kanaig daytoy, pinadayawan ni Felix dagiti polis a nainbolbar iti naballigi nga operasion idinto nga inyunay-unayna ti panagtultuloy dagitoy a mangi-enporsar iti linteg maikontra kadagiti amin a porma ti kinadakes iti rehion.#
Mangngalap, naalaw bayat panagkatangkatangna iti baybay, 5 kakaduana, mapapati a nalmes
MAGSINGAL, Ilocos Sur – Innemda amin a mangngalap a taga-Infanta, Pangasinan a timmapog iti baybay idi malem ti Septiembre 14 ngem nasalaw ida ti dua a bagyo a puon ti mapapati a nakapursingan ti biag ti lima kadakuada.
Daytoy ti insalaysay ni Florante Roque y Curom, 35, naasawaan, mangngalap, ken residente iti Barangay Banug, Infanta, Pangasinan, kalpasan a naalaw dagiti mangngalap a taga-Puro, Magsingal idi agarup 10:00 ti bigat ti Septiembre 24.
Ni Roque ti nabatbati iti grupo a timmapog iti baybay sadiay Infanta, Pangasinan idi malem ti Septiembre 14.
Nasalaw dagiti mangngalap a taga-Puro ni Roque nga agpatpataw iti kabaybayan a nagpaay laeng a salbabidana dagiti nadadael a paset ti Fate Nathaniel a bangkada ket intarayda iti Magsingal District Hospital para iti pannakaamiris ti kasasaadna sada impakaammo iti kapolisan ti insidente.
Nupay nagsagrap iti pannakabisin ken waw iti sumagmamano nga aldaw a pannakaiyanudna iti kabaybayan, naammuan a natalged ti kasasaad ni Roque.
Segun ken ni Roque, dida ninamnama a kasta ti sagrapenda nga agkakadua idi timmapogda nga agkalap iti kabaybayan idi agarup 3:00 ti malem ti Septiembre 14.
Ngem kinuna ni Roque a kalpasan ti tallo nga aldaw a panagkalapda, insangbay ni Bagyo Luis ti napigsa nga angin idinto a dimmawel ti baybay a puon ti nakadadaelan ti bangkada.
Kinuna ni Roque a nabaelanda pay ti nagpataw ngem iti iduduprak ni Bagyo Mario a nangikuyog iti napigsa nga angin ken bayakabak, narakrak ti bangkada ket nasinasinadan nga agkakadua.
Saanen a nakita pay ni Roque dagiti kakaduana a mapapati a naarinebneb gapu iti kinadawel ti baybay ken rungsot ti panawen.
Kimpet ti biktima iti nadadael a paset ti bangkada ket daytoy ti nagpatawanna agingga a naiyanud iti kabaybayan a sakup ti Barangay Puro a nakasalawan kenkuana dagiti mangngalap a residente iti nadakamat a barangay.#


text:
Halldór Laxness
Ni Halldór Kiljan Laxness [ˈhaltour ˈcʰɪljan ˈlaxsnɛs] ( denggen) (naipasngay a kas ni Halldór Guðjónsson) (23 Abril 1902 – 8 Pebrero 1998) ket maysa idi nga Islandes a mannurat iti maika-20 a siglo. Iti kabibiagna ni Laxness ket nagsursurat kadagiti daniw, artikulo para kadagiti warnakan, pabuya ti teatro, managbaniaga a literatura, ababa a sarsarita, ken dagiti nobela. Dagiti nakaimpluensia kaniana kadagiti panagsursurat na ket mairaman ni August Strindberg, Sigmund Freud, Sinclair Lewis, Upton Sinclair, Bertolt Brecht ken ni Ernest Hemingway.[1] Idi 1955 nagunggunaan isuna ti Premio Nobel iti Literatura, isuna laeng ti tao a nanipud idiat Islalandia ti nangabak iti daytoy a premio.
Dagiti nagibasaran[urnosen | urnosen ti taudan]
- ^ Halldór Guðmundsson, Ti Islandes: maysa a biograpia ni Halldór Laxness. McLehose Press/Quercus, Londres, panid.49,117,149,149,238,294


text:
CAOAYAN, Ilocos Sur – No adda police visibility, adda met kaibatoganna a fire truck visibility ditoy nga ili.
Naammuan manipud iti opisial ti Bureau of Fire Protection ditoy nga ili nga iwayatda ti panagpasiar ti fire truck iti amin a barangay ditoy nga ili ket maiwarwaragawag babaen iti public address system dagiti fire safety tips tapno malapdan ti pannakapasamak ti uram nangruna iti panawen ti panangselebrar iti Paskua ken Baro a Tawen.
Agpasiar ti firetruck mangrugi iti alas nuebe y media agingga iti alas dies ti bigat agingga iti Disiembre 21 sakbay ti Paskua ken maituloy iti lima nga aldaw agingga iti agtapus daytoy a tawen.#


text:
Abucay, Bataan
Ti Abucay ket maysa a maika-3 a klase nga ili iti probinsia ti Bataan iti Filipinas.
Dagiti linaon
Dagiti baranggay[urnosen | urnosen ti taudan]
Ti Abucay ket nabingbingay a politikal iti 9 a barbaranggay.[2]
- Bangkal
- Calaylayan (Poblacion)
- Capitangan
- Gabon
- Laon (Poblacion)
- Mabatang
- Omboy
- Salian
- Wawa(Poblacion)
Demograpia[urnosen | urnosen ti taudan]
Edukasion[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bataan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bataan". Datos ti Populasion ti Ili. Dibision ti Panagsukisok ti LWUA. Naala idi 8 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)
- Sapasap a Paammo ti Abucay Bataan
- Abukenos Association


text:
Iti naminsan nga ipapasiarmi iti Portabaga Falls iti Brgy. Portabaga, Santa Praxedes. Padasenyo met ti pumasiar, gagayyem. Adda swimming pool, cottage, function hall ken kuarto a pagturogan no kayatyo ti ag-overnight.
HOME
Tuesday, September 27, 2011
Wednesday, September 21, 2011
Kasla addak idiay Batanes
Daytoy man ti ladawak a kasla maysa nga Ivatan. Panagriknak idi ket kasla addaak idiay Batanes. Ania ket koman a gayad ti isemko no pudno a makapasiarak idiay Batanes.HOME
Subscribe to: Posts (Atom)


text:
Norzagaray, Bulacan
Ti Norzagaray ket maysa a primera klase nga ili iti probinsia ti Bulacan iti Filipinas.
Dagiti baranggay[urnosen | urnosen ti taudan]
Ti Norzagaray ket nabingbingay a politikal iti 13 a barbaranggay.[2]
- Bangkal
- Baraka
- Bigte
- Bitungol
- Matictic
- Minuyan
- Partida
- Pinagtulayan
- Poblacion
- San Mateo
- Tigbe
- San Lorenzo
- Friendship Village Resources (FVR)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bulacan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bulacan". Datos ti Populasion ti Ili. Dibision ti Panagsukisok ti LWUA. Naala idi 8 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Tuesday, July 25, 2017
LIBRE A GANAGAN, MAITED KADAGITI MANNALON ITI CABUGAO
Cabugao, llocos Sur – Umuna a naaramid ti distribusion ti Fertilizers kadagiti ID Card Holder a mannalon ti Brgy. Rizal; Brgy. Bonifacio; Brgy. Pila ken ti Barangay Sagayaden, Cabugao, Ilocos Sur iti kabigatan ti Hulio 24, 2017 (8:30 AM-12:00 Noon) babaen iti programa ti LGU-Cabugao a pannakaited kadagiti mannalon iti libre a ganagan ita a Wet Season 2017 (Hunio-Nobiembre). Naaramid ti panagwaras iti ganagan kadagiti Barangay Hall dagiti nadakamat a barangay.
Manamnama nga agkair a 920 a bilang ti ID Card Holder a mannalon ti makaawat iti sag-dudua a ganagan ket umabot met iti bilang nga 1,840 a bags ti maiwaras ita a petsa wenno eskediul ti umuna a districusion.
Tumartarabay ni Municipal Agriculturist Robert S. Savella iti pannakaiwaras dagiti ganagan (Urea 46-0-0 ken ti Ammonium Phosphate 16-20-0), sagdudua iti tunggal mannalon a kameng kadagiti Farmers Association ti ili.
Dagitoy a ganagan ket naisangrat nga usaren dagiti mannalon iti panagtatalon iti Wet Season 2017 (Hunio-Nobiember) ken naggapu iti Local Government Unit ti ili a Cabugao nga idauluan ni Mayor Josh Edward S. Cobangbang.
Kamalman dayta a petsa, maibatang met a maikkan ti libre a ganagan dagiti mannalon (ID Card Holder) iti Brgy. Namruangan; Brgy. Turod; Brgy. Baclig ken ti Barangay Daclapan.
Makipaset met iti nadakamat nga aktibidad dagiti Opisiales ti Barangay; Farmers Association ken dagiti Personnel ti DA-LGU Cabugao kadagitoy a nadakamat nga eskediul. # (Web In-Action)
Posted by Bayan ng Cabugao, Ilocos Sur at 3:20 PM
Subscribe to: Post Comments (Atom)


text:
CANDON CITY – Saanen a natalged ti agkape iti uneg ti paraangan ti balayna, naladaw a naduktalan daytoy biktima ti pammaltog.
Napapatay ni Leonilo Molina, 31, naasawaan, residente iti Barangay Allangigan Primero ditoy siudad bayat ti panagkapena iti uneg ti garahena idi Agosto 25.
Segun iti report, simrek dagiti suspetsa iti garahe sada pinaltogan ti biktima. Timmaray ti biktima ngem sinurot dagiti suspetsa sada inuloyan.
Naglibas dagiti suspetsa kalpasan ti pammapatay.
Nakarekobre dagiti inbestigador kadagiti kapsula manipud iti cal. 45 iti nakapasamakan ti krimen.#


text:
Jean-Paul Sartre
Ni Jean-Paul Charles Aymard Sartre (Hunio 21, 1905 – Abril 15, 1980) ket maysa a Pranses nga eksistentialista a pilosopo, dramaturgo, nobelista ken agdildillaw iti literatura.
Napili a kas mapadayawan iti Premio Nobel iti Literatura idi 1964, ngem saanna nga inawat ti premio ta imbatadna a naynay a pagkedkedkedanna dagiti opisial a pammadayaw ken gapu ta dina kayat ti mairaman kadagiti institution.
Kabibiag[urnosen | urnosen ti taudan]
Dagiti obrana[urnosen | urnosen ti taudan]
- L'imagination (Panagipagpagarup: Kapanunutan a Panagdillaw), 1936
- La transcendance de l'égo (Ti Panagsagudayan iti Agum) 1937
- La nausée (Alidukdok), 1938
- Le mur (Ti Taleb), 1939
- Esquisse d'une théorie des émotions (Panagiladawan ti Teoria dagiti Rikna), 1939
- L'imaginaire (Ti Panagipagpagarup), 1940
- Les mouches (Dagiti Ngilaw), 1943 - maysa a moderno a bersion ti Oresteia
- L'être et le néant (Pada a tao ken Panakaawan), 1943
- Réflexions sur la question juive (Antisenito ken Hudio; literario a, Dagiti Panagpanpanununot iti Hudio a Salusod), 1943
- Huis-clos (Awan ti Rummuaran]]), 1944
- Les Chemins de la liberté (Dalanan ti Panakawaya) trilohia, a naglaon kadagiti:
- Morts sans sépulture (Dagiti Nangabak, literatio, Panakapatay nga awan ti panakaitabon), 1946
- L'Existentialisme est un humanisme (Eksistentialismo ken Humanismo), 1946
- La putain respectueuse (Ti Siraraem a Pampam) 1946
- Qu'est ce que la littérature? (Ania iti literatura?), 1947
- Baudelaire, 1947
- Dagiti Kasasaad, 1947–1965
- Les mains sales (Dagiti Narugit nga Ima), 1948
- "Orphée Noir" (Nangisit nga Orpeo), pangyuna ti Anthologie de la nouvelle poésie nègre et malgache. inurnos babaen ni Léopold Sédar Senghor, 1948
- Le diable et le bon dieu (Ti Sairo ken ti Naimbag nga Apo), 1951
- Les jeux sont faits (Ti Ay-ayam ket Sumaruno), 1952
- Santo Sena, Aktor ken Martir, 1952
- Eksistentialismo ken dagiti Rikna ti Nagtagitaoan, 1957
- Les séquestrés d'Altona (Dagiti Naipato iti Altona), 1959
- Critique de la raison dialectique (Panagdildillaw iti Dialektiko a Rason), 1960
- Panagbirbiruk para iti Pamay-an (Inggles a patarus para iti umuna a sarita ti Panagdildillaw, Tomo I) 1962
- Les mots (Dagiti Balikas), 1964
- "Pakauna" iti libro ni Frantz Fanon a Dagiti Nakakaasi iti Daga
- L'idiot de la famille (Ti Maag iti Pamilia), 1971–1972 - ken ni Gustave Flaubert
- Cahiers pour une morale(Libro para kadagiti Etiko), 1983, 1947-48 paammo kadagiti etiko
- Les carnets de la drôle de guerre: Nobiembre 1939 - Marte 1940 (|Dagiti Diario ti Gubat: Dagiti kuaderno manipud kadagiti palso a gubat 1939-1940), 1984, dagiti kuaderno manipud kadagit panawena kapadasan ni Sartre iti Palso a Gubat iti 1939-1940
Dagiti nagibasaran[urnosen | urnosen ti taudan]
- ^ "Sartre's Debt to Rousseau" (PDF). Naala idi 2 Marso 2010.


text:
Baybay ti Hapon
Ti Baybay ti Hapon ket ti pingir a baybay iti akinlaud a Taaw Pasipiko, iti pagbaetan ti nangruna a daga ti Asia, ti purpuro Hapon ken Sakhalin. Daytoy ket bineddengan babae ti Hapon, Amianan a Korea, Rusia ken Abagatan a Korea. Kasla met ti Baybay Mediteraneo, daytoy ket gangani nga awan kadagiti atab iti gangani a pannakarikepna iti Taaw Pasipiko.[1] Daytoy a pannakaisalumina ket mangiballatek kadagiti sebbangan ti ayup ken iti kaapgad ti danum, a saan a naapapgad ngem ti taaw. Ti bayaby ket awanan kadagiti dakkel nga isla, dagiti luek wenno dagiti rawis. Ti balanse iti danumna ket ikeddeng babaen ti panagayus iti uneg ken panagayus iti ruar babaen ti dagiti lingsat a mangikapet iti daytoy kadagiti kaarrubana a baybay ken ti Taaw Pasipiko. Bassit laeng dagiti baybay nga agayus itibaybay ken ti dagup a kontribusionda iti panagsinnukat iti danum ket iti kaunegan ti 1%.
Ti danum ti baybay ket maidasig babaen ti naipangato a konsentrasion ti nairaman nga oksiheno a pagresultaan ti nangato a produktibidad ti biolohia. Isu a ti panagkalap ket isu ti kaaduan nga aktibidad ti ekonomia iti rehion. Ti kaadu ti panagdaliasat dagiti barko iti ballasiw ti baybay ket saan unay nga adu gapu kadagiti parikut iti politika, ngem agin-inut nga umad-adu kas resulta ti idadakkel dagiti ekonomia ti Daya nga Asia. Adda met ti kontrobersia a maipanggep iti pannakainagan ti baybay, a ti Abagatan a Korea ket mangiyad-addang iti nagan a EBaybay Daya (Hangul: 동해; hanja: 東海; Panangibalikas a Koreano: [toŋhɛ]).[2][3]
Gay-at[urnosen | urnosen ti taudan]
Ipalawag ti Gunglo ti Internasional a Hidrograpiko dagiti patingga t "Baybay Hapon" a kas dagiti sumaganad:[4]
- Iti abagatan a laud. Ti amianan a daya a patingga ti Baybay Daya Tsina [Manipud iti Nomo Saki (32°35'N) idiay Kyusyu aginggana iti abagatn a punto ti Hukae Sima (Goto Retto) ken babaen iti daytoy nga isla agingana iti Ose Saki (Cape Goto) ken aginggana iti Hunan Kan, ti abagatan a punto ti Saisyu To (Quelpart), babaen iti daytoy nga isla aginggana iti akinlaud a patinggana ken kalpasanna iti igid ti paralelo ti 33°17' iti amianan aginggana iti nangruna a daga] ken ti akinlaud a patingga ti Akin-uneg a bayaby [maipalawag a kas "Ti akin-abagatan a daya a patingga ti Baybay Hapon"].
- Iti abagatan a daya. Idiay Simonoseki Kaikyo. Ti linia nga agtaray manipud iti Nagoya Saki (130°49'E) iti Kyûsû babaen dagiti isla ti Uma Sima ken Muture Simia (33°58',5N) aginggana iti Murasaki Hana (34°01'N) iti Honsyû.
- Iti daya. Idiay Tsugaru Kaikô. Manipud ti patingga a punto ti Siriya Saki (141°28'E) aginggana iti patingga a punto ti Esan Saki (41°48'N).
- Iti amianan a daya. Idiay Lingsat La Perouse (Sôya Kaikyô). Ti linia a mangitipon iti Sôni Misaki ken Nishi Notoro Misaki (45°55'N).
- Iti amianan. Manipud iti Rawis Tuik (51°45'N) aginggan iti Rawis Sushcheva.
Dagiti nagibasaran[urnosen | urnosen ti taudan]
- ^ "Tides in Marginal, Semi-Enclosed and Coastal Seas – Part I: Sea Surface Height". ERC-Stennis at Mississippi State University. Naala idi 2007-02-02.
- ^ "Issues in Focus – East Sea". Ministry of Foreign Affairs of Republic of Korea.
- ^ "The Issue of the Name of the Sea of Japan". Ministry of Foreign Affairs of Japan.
- ^ "Limits of Oceans and Seas, 3rd edition" (PDF). International Hydrographic Organization. 1953. Naala idi 7 Pebrero 2010.
Dagiti silpo ti ruar[urnosen | urnosen ti taudan]
- Midia a mainaig iti Baybay ti Hapon iti Wikimedia Commons


text:
Karayan Yangtze
Ti Karayan Yangtze, wenno Chang Jiang (Inggles /ˈjæŋtsi/ wenno /ˈjɑːŋtsi/; Mandarin [tʂʰɑ̌ŋ tɕjɑ́ŋ]) ket isu ti kaatiddogan a karayan idiay Asia, ken ti maikatlo a kaatiddogan iti lubong. Daytoy ket agayus iti 6,418 kilometro (3,988 mi) manipud kadagiti glasier idiay Banak ti Qinghai-Tibet idiay Qinghai nga agpaday a bumallasiw ti abagatan alaud, tengnga ken akindaya a Tsina sakbay nga agayus idiay Baybay Daya a Tsina idiay Shanghai. Daytoy pay ket maysa kadagiti kadakkelan a karayan iti lubong babaen ti tomo ti panagayus. Ti Yangtze ket agayus ti maysa a panglima a kalawa ti daga ti Republika dagiti Tattao iti Tsína (PRC) ken ti labneng ti karayanna ket pagtaengan dagiti maysa a pagkatlo ti populasion ti Tsina.[6]
No mairaman ti Karayan Duyaw, ti Yangtze ket isu ti kangrunaan a karayan iti pakasaritaan, kultura ken ekonomia ti Tsina. Ti nalames a Karayan Yangtze Delta ket agpatpataud ti ad-adu ngem 20% ti GDP ti Tsina. Ti Karayan Yangtze ket agay-ayus kadagiti nadumaduma a kita ti ekosistema ken kabukbukodanna pay a pagtaengan dagiti nadumaduma a endemiko ken dagiti nadangran a sebbangan a mairaman ti Insik a buaya ken ti esturion ti Yangtze. Para kadagiti rinibu a tawen, dagiti tattao ket inus-usarda ti karayan para iti danum, panagsibog, kinadalus, pagluganan, industria, panagmarka ti pagbeddengan ken gubat. Ti Penned ti Tallo a Baw-ang idiay Karayan Yangtze ket isu ti kadakkelan a hidro-elektriko nga estasion ti elektrisidad iti lubong.[7][8]
Dagiti napalabas a tawen, daytoy a karayan ket nakasagsagaba maipud kadagiti karugitan ti industria, dagiti nagayusan ti agrikultura, panaglan-ak, ken dagiti pannakapukaw ti kalugnakan ken danaw, a dagitoy ket mangipakaro kadagiti natiempoan a panaglayos. Adda dagiti paset ti karayan a nasalakniban tattan a kas dagiti katutubo a reserba. Ti maysa bennat ti Yangtze nga agyayus ti adalem a karabukod idiay lumaud a Yunnan ket paset ti Tallo aParalelo a Karkarayan dagiti Nasalakniban a Lugar ti Yunnan, ti UNESCO a Tawid a Lugar ti Lubong.
Nagnagan[urnosen | urnosen ti taudan]
Ti nagan a "Yangtze", a naipaletra pay iti "Yangtse" wenno "Yangzi", ket naala manipud tilokal a nagan para iti maysa a gay-at iti akin-baba a Yangtze idiay asideg ti Yangzhou.
Ti "Yangzi" (Insik: 扬子; pinyin: Yángzǐ) ket isu idi ti nagan ti purok ken ti lugar ti maysa a taga-ugma a pagballasiwan ti balsa, ken ti "Jiang" (Insik: 江; pinyin: Jiāng) ken maysa kadagiti Insika balikas para iti karayan.[9] Idi maiak-13 a siglo, ti nadayeg nga opisial ti Song a Dinastia, a ni Wen Tianxiang ket nangsurat ti maysa a daniw a natituluan iti Yangzi Jiang. Kalpasanna, dagiti Lumaud a Misionario ket nangngegda ti nagan ken inpakatda iti intero a karayan.
Dagiti nagibasaran[urnosen | urnosen ti taudan]
- ^ Encyclopaedia Britannica: Karayan Yangtze http://www.britannica.com/eb/article-9110538/Yangtze-River
- ^ Zhang Zengxin; Tao Hui; Zhang Qiang; Zhang Jinchi; Forher, Nicola; Hörmann, Georg. "Moisture budget variations in the Yangtze River Basin, China, and possible associations with large-scale circulation". Stochastic Environmental Research and Risk Assessment. Springer Berlin/Heidelberg. 24 (5): 579–589. doi:10.1007/s00477-009-0338-7.
- ^ "Main Rivers". National Conditions. China.org.cn. Naala idi 2010-07-27.
- ^ https://probeinternational.org/three-gorges-probe/flood-types-yangtze-river Accessed 2011-02-01
- ^ "Three Gorges Says Yangtze River Flow Surpasses 1998". Bloomberg Businessweek. 2010-07-20. Naala idi 2010-07-27.
- ^ (Insik) [1] Naala idi2010-09-10
- ^ "Tallo a Karabukob a Penned, Tsina : Ladawan ti Aldaw". earthobservatory.nasa.gov. Naala idi 2009-11-03.
- ^ Dagiti Sangalubongan a Karayan, bariweswes ti Tallo a Karabukob a Penned, Naala idi Agosto 3, 2009
- ^ (Insik)An Min, "夜晤扬子津" Yangzi Wanbao 2010-01-23
Adu pay a mabasbasa[urnosen | urnosen ti taudan]
- Carles, William Richard, "Ti Yangtse Chiang", Ti Heograpiko a Warnakan, Tom. 12, Blng. 3 (Sep., 1898), pp. 225–240; Inpablaak babaen ti: Blackwell Publishing para iti Kagimongan ti Naarian a Heograpiko (a kaduna ti Instituto dagiti Britaniko a Heograpo)
- Danielson, Eric N. 2004. Nanjing ken ti Akin-baba a Yangzi, Manipud ti Napalabas ken Agdama, Ti Baro a Trilohia ti Karayan Yangzi, Tom. II. Singapore: Times Editions/Marshall Cavendish. ISBN 981-232-598-0.
- Danielson, Eric N. 2005. Ti Tallo a Karabukob ken Ti Akin-ngato a Yangzi, Manipud ti Napalabas ken Agdama, Ti Baro a Trilohia ti Karayan Yangzi, Tom.. III. Singapore: Times Editions/Marshall Cavendish. ISBN 981-232-599-9.
- Grover, David H. 1992 Dagiti KOmersio a Barko ti Amerikano idiay Yangtze, 1920-1941. Wesport, Conn.: Praeger Publishers.
- Van Slyke, Lyman P. 1988. Yangtze: katutubo, pakasaritaan, ken ti karayan. Ti Bassit a Libro ti Stanford . ISBN 0-201-08894-0
- Winchester, Simon. 1996. Ti Karayan iti Tengnga ti Lubong: Ti angpangato a panagdaliasat idiay Yangtze ken Panagsubli iti Insik a Panawen, Holt, Henry & Company, 1996, hardcover, ISBN 0-8050-3888-4; trade paperback, Owl Publishing, 1997, ISBN 0-8050-5508-8; trade paperback, St. Martins, 2004, 432 pampanid, ISBN 0-312-42337-3
Dagiti silpo ti ruar[urnosen | urnosen ti taudan]
Midia a mainaig iti Karayan Yangtze(Chang Jiang) iti Wikimedia Commons
Palko ti Karayan Yangtze


text:
Sinursuran: Kolum ni Jobert M. Pacnis
(Maudi a paset)
Pagangayanna:
Limmamiis ti barukong dagiti dalikan,/ Bimmaba dagiti pagbagasan a naugawan;/ Nagtagiplakard dagiti pagtungo a naitag-ay:/Inyararawda ti kiraos dagiti kaldero/ A saanen a makiros.
Naginana metten pati ti dalikan a paglutuan. Limmamiisen ta saanen a masungsungrodan ta awan ngarud ti sungrodan a maisaang. Umisu unay ti ‘dalikan’ a nausar ta iladawanna dagiti ordinario nga umili wenno dagiti mannalon. Nakidkid payen ti pagbagasan ta kinadkadan dagiti ugaw. Paset ti kulturatayo nga Ilokano ti pammati iti ugaw nga agtaktakaw kadagiti iduldulintayo a taraon/bin-i. Ket mayarig ita iti ugaw dagiti adda iti takem a dayta la manggungundaway kadagiti babassit ti obrada. Saanda nga ipirpirit dagitoy. Saanda ngata a malagip a dagiti marigrigat ti nagpangalanda a nagtugaw iti trono?
Gapu ta awanen ti maisaang, naiwayat ti welga (nagtagiplakard dagiti pagtungo a naitag-ay) a pangidanonanda kadagiti ar-ararawda ta nalipatan idan ti gobierno a tulongan iti pakarigatanda. Ngem ania ti napasamak?
Ngem buli ti naipisok kadagiti kaldero,/ Batuta ta nayaron kadagiti dalikan,/ Lua ken dara a napait ti naidasar:/ Sabali pay a panagbisin ti katukad/ Dagiti nagtedted a lua ken dara.
Kastoy ti rimsua a rinnapok iti nagbaetan dagiti agwelwelga a mannalon ken dagiti pannakabagi ti linteg iti Kidapawan, North Cotabato itay umuna nga aldaw ti Abril (nupay inrugi dagiti mannalon ti nagmartsa idi Marso 30). Rimsua daytoy a riribuk gapu iti rigat a mapaspasaran dagiti mannalon iti dayta a paset (ken mabalin la unay nga entero a pagilian). Immasidegda iti gobierno ta saandan a masarkedan ti rigat a sagsagabaenda gapu iti kinakaro ti tikag. Apektadon ti apitda. Kurangen wenno awanen ti maisaangda. Ket kayatda ti umararaw iti tulong ti gobierno ta dayta ngarud ti naikari kadakuada.
Ngem imbes a bagas ti maalada kas iti kidkiddawenda, bala ketdi ti naipasabat kadakuada. Nakakaskas-ang a pasamak. Malaksid kadagiti dua a naipatli a biag, addada pay nataengan a natiliw a nakasoan. Iti panagtabon dagiti initda, ita pay a maibaludda gapu laeng iti panangyikkisda iti nakaro a bisin a marikriknada? Awan ti makitak a lohika ditoy. Kaano pay a biddut ti panangipeksa iti adda a kasasaad?
Agpayso a saan a basol ti duyaw a bileg/ Ti ililiput ti tikag kadagiti dulang;/ Agpayso a saan a basol ti duyaw a bileg/ Ti iraraut ti ugaw kadagiti pagbagasan./ Ngem asino ti mangipapetpet iti kilabban/ Ken saranay kadagiti nanglangan a pinggan/ Idinto nga adda met nailatang?/ Wenno kinimar kadi manen dagiti Harpy/ Iti duyaw a turay, ta apay a nairut/ A maungap dagiti duyaw a ramay?
Ania daytoy duyaw a bileg? Awan sabali no saan a ti agdama a gobierno a naam-ammo iti kiaw/duyaw/amarilio a maris a nagramut pay idi panawen ti EDSA. Wen, mabalin a dina basol dagitoy a panagrigat dagiti babassit. Mabalin a namnamsek iti proyekto/addang para kadakuada ngem nakurang ti pannakayimplementar dagitoy ta adu dagiti Harpy iti baba. Sikbaben/sikmawenda dagiti para kadagiti marigrigat. Umunada pay nga agsagrap sakbay nga iwarasda kadagiti agkasapulann— nasayaat laeng no adda pay maiwaras.
Mailanglangi latta dagiti arado,/ Di latta mailid-i ti taraok dagiti bingkol,/ Adu latta dagiti mapasag ken mabalo/ Iti pannakairupir dagiti panagbisin./Mano pay ngata ti maulit/ A duyaw a panagpasapas/ Kadagiti tapoktapok ken pitakpitak? Kas iti mendiola, hacienda luisita, lumad/ Ken kidapawan?
Rumikrikut ti kasasaad dagiti babassit. Ket ad-adda a parigaten (amintayo) daytoy sobra a pudot ken awan panangipangag ti gobierno iti pudpudno a mapaspasamak iti aglawlaw. Itungtungkuana dagiti addang a mangkissay wenno manglaban iti epekto daytoy Sangalubongan a parikut a sangsanguentayo ita. Wen, mabalin nga adda insayangkat ti gobierno (kas naynay a depensana) ta naibaga idin a nakaro ti tikag a sagabaentayo. Ngem ti yanna nga adat, nagabay a nagkuti dagiti maseknan nga ahensia. Naisapliten ti El Nińo ti ranggasna.
Daytoy daniw-kalgaw a ruknoy-sagut kadagiti biktima saan laeng a ti pasamak iti Kidapawan no di ket iti sapasap a pagilian. Agserbi koma daytoy a panglukag kadagiti narnekan iti turog iti tronoda.
Kasta met kadatayo nga ordinario nga umili. Pasettayo amin iti laban kontra iti climate change. Kadaytoy ngarud nga eleksion, kitaen a naimbag ti pangitalkan iti kakaisuna ken sagrado a butostayo. It can make a difference!
Adda nasagangko iti facebook. Ladawan nga agiinnuna nga agparking dagiti lugan iti nalinong ken napariir a sirsirok dagiti kayo. Kuna ti naisingit a text: agiinnunatayo nga aglinong ngem ditayo met kayat ti agmula iti kayo.
Anagentayo koma dayta.#


text:
Kandela iti Aruangan, DANIW
Kandela Iti Aruangan
Ita a disoras dagiti paniemna,
silmutanka a kandela. Ungawen
ti ar-aragaay ti lawag tapno iti pitik
ti oras ket ti panagur-uray a di agbayag.
Kas ti panangpabaaw iti maiyumras
a busi, linapet, niniugan, patupat.
Sa ti ladek nga iti rabaw ti bibingka
ket sadiay nga agpasag, pumusay
a maidasay kas iti bagi nga agpakawan
iti daga, agumbi nga agsalakan
tapno dumardaras ti panagrupsa
ti darepdep nga itan ket bangkay.
Undas kadagitoy a disoras
ti tagainep, ket iti agsala a lawag
ti kandela ti lagip kenka, inang
dagiti saning-i ken ragsak.
Kasta met kenka, kabagis nga iti maudi
nga ibit ket ti kansionmo para iti ina
nga ammom nga iti bagina a marsaak
ket ti iyaagek dagiti orkidia iti lungon
dagiti dungngo wenno panteon
dagiti ubon-ubon nga arapaap.
Bantayak a nakapasged ti kandela.
Bantayak a nakasindi iti laksid
ti puyupoy ti angin nga aggapu iti Sierra Madre.
Umay umagek kenka ti pul-oy, inang.
Umay umabrasa kenka ti bang-ar
ti angin, kabsat. Ket iti kada tedted
ti panglagip a kandela ket ti tedted ti lua
nga iti gumawgawawa a daga ket dakayo a dua.
Masurotanyo koma dagiti atang
nga iti sudi ti anges ket dakayo idi ti agidasar.
Itan ket kukuayo ti espiritu ti maiyumras.
Hon, HI/ Nov 2, 2013
No comments:
Subscribe to: Post Comments (Atom)


text:
Inyusuat ti CABULIG, maysa nga NGO nga idauluan ni Mrs. Jerlie Seguban-Cobangbang, kapisi ti puso ti Ama ti Ili, Mayor Edgardo “ Ediboy” S. Cobangbang, Jr. ken katinnulongna ni Dr. Margarita Santella-Jara iti dua nga aldaw a seminar-workshop: “Handicraft Making Using Plastic Waste” babaen ti tema: “Heal Mother Earth” idi Oktubre 29-30, 2011 iti mismo a Munisipio.
“Nayonanyo ti an-anusyo ta agsaknap koma kadagiti barbarangay tapno mairamanda met. Adda kaipapananna daytoy a gannuat: mangted ti pateg ti tiempo ti in-inna uray ti out-of-school youth ken amin nga interesado; adda met maitedna a benepisio ken magun-od nga adal ken makatulong pay iti aglawlaw,” kuna ni Mayor Ediboy iti panaglukat ti seminar.
Nagpaay a Facilitator ni Dr. Margarita S. Jara ket imbagana a napintas ti turongen ti kakastoy nga aramid ta makatulong iti kangrunaan a pakaseknan ti amin ita: maikkan ti pagkakitaan ti tattao manipud iti plastic waste ken tumulong a mangsalbar ti kasasaad ti aglawlaw. Innayon ti Doktora a mainayon a pagrebbenganna ita ti tumulong ken agbalin pay a “Doctor of Environment” kas ipalnaad ti tema: “Heal Mother Earth.”
Kalpasan ti Opening Prayer ken pannakakanta ti National Anthem, nagsarita ni Mrs. Joenah G. Sevilleja, Municipal Technologist ti DA-LGU a makasakup kadagitoy kakastoy a panagsanay. Inyam-ammona dagiti mangtartarawidwid ti panagsanay ken ti CABULIG nga idauluan ni Mrs. Jerlie S. Cobangbang. Kimmablaaw ni Dr. Jara iti imatang da Ma’am Jerlie ken kakaduana iti CABULIG sa naibinsabinsa ti panggep ken plano ti CABULIG ken kasta met ni Mrs. Grace Nunez Flores, Advocator ti panagsanay kadagiti awan panggedanna ken kangrunaan a Trainer iti Handicraft Making.
Naaramid ti Film Viewing iti imatang ti 65 a nagrehistro/nagpartisipar pakaseknan ti pannakaranggas/pannakarugit ti aglawlaw ken epektona iti kabibiag ti tao. Kalpasanna, naglektiur ni Dr. Jara iti pateg ti panangsaluad/panangsalbar ti agdama a kasasaad ti aglawlaw babaen kadagiti aktibidad a mangtulong iti pannakaipatungpal ti sinaguday ti Solid Waste Management Act 9003.
Nagsarita met ni Mrs. Grace Nunez Flores, Trainer sakbay a nairugi ti workshop. Nailawlawag dagiti annuroten ti agsanay agingga a malpas ken awaten dagitoy ti sertipiko.
Iti umuna nga aldaw, panaggansilio (chrocheting) ti immuna a naisuro: umuna iti kalkot sa naisaruno iti nagetteng a selopin nga agduduma ti estilo, rukod ken kolorna. Tunggal magansilio ket adda maitutop a disenio a suroten ti agsanay. Nagrupo dagiti nagpartisipar iti tunggal lamisaan iti level 2 kadagiti adda pamalpalatpatanna iti maaramid idinto ta level 1 kadagiti agsursuro. Ditoy lamisaanda ti pakaiparabawan dagiti ramramit ken usarenda a materiales.
Kabayatan ti workshop, naanus ken naregget dagiti trainors a nangtarabay ken nangiwanwan kadagiti agsursuro. Maikkan ti tunggal grupo iti aramiden depende iti kabaelanda a mangileppas ti umun-una a naipaaramid. Naipaagsep pay ti kaipapanan ti disiplina a kabulig ti napintas a magapuanan.
Iti umuna nga aldaw, immatendar met ni Mrs. Lydia S. Gazmen, Municipal Social Welfare and Development Officer (MSWDO), dagiti agkasimpungalan: SBM Carlito S. Pano, M.D. ken Ex-SBM Luciamar S. Pano. Iti maikadua nga aldaw, nagmalem dagiti nagsanay ken tinarabay dagiti trainors agingga a nairingpasda ti obrada. Pinasingkedan ni Mrs. Joenah G. Sevilleja nga adda 8 a nagturpos iti Level 2 ken 41 ti Level 1.
Nagsarita ni SBM Carlito S. Pano, M.D., Chairman, Committee on Social Services ket kimmablaaw ken nagyaman kada Mayor Ediboy, Ma’am Jerlie, Dr. Margarita Jara, Ma’am Milou Pano ken Ma’am Grace ken amin a nakipaset kadaytoy a panagsanay. Dinakamatna ti pateg ti panawen. Ket mausar ti tiempo nga adda kaibatoganna ken mainayon a pagkakitaan dagiti inna.
Kinompirma ni Mayor Ediboy dagiti nagturpos ken nagyaman kadagiti amin a nagatendar uray pay dagiti nangigannuat ti panagsanay. Imbaga ni CABULIG Adviser, Dr. Jara a napagkaykaysaan a ni Mayor Ediboy ti mangikeddeng ken agpili iti tallo a kapintasan ti naaramid ken disenio kadagiti nalpas a proyekto a naiparabaw iti lamisaan. Pimmili ti Mayor iti lima a naikkan ti premio.
Kalpasan ti awarding ceremony, naaramid ti group picture taking sa naisaruno ti naisagana a mapagsasanguan. # (JOED SABIO SAJONIA/Picture Taken, Rey Sorinio)


text:
BANTAY, Ilocos Sur – Makasuan ti maysa a lalaki gapu iti panagikutna iti armas ken panagprobokarna iti kaarrubana.
Tiniliw dagiti polis ni Joselito Padre, 42, naasawaan agsipud iti panagreklamo ni Eddie Castillo a simrek ti suspetsa iti uneg ti inaladanna sana prinobokar.
Nagresponde ni SPO1 Eric Javier ket kinumpiskana ti armas ti suspetsa homemade buckshot. Impaima ni Javier ti suspetsa agraman ti paltogna iti police station.
Iti pannakaisurat daytoy, maisagsagana ti kaso maikontra ken ni Padre.#


text:
< Ilo PH
Revision as of 16:30, 24 May 2008
Contents
- 1 Pagsasao
- 1.1 Maaala a Pagsasao
- 1.2 Panagipatarus
- 1.3 FAQ (Managdawaten a Salusod)
- 1.3.1 Apay saan a maaala ti pagsasaok?
- 1.3.2 Adda ti biddut iti panagipatarusna, ania ket ti aramidek koma?
- 1.3.3 Ania dagiti panid a masapol a maipatarus?
- 1.3.4 Ania dagiti alikamen a maaramatko?
- 1.3.5 Adda met ti problemak kadagiti panangipatarusko, ayan ti pagbirokak ti tulong?
- 1.3.6 Kayatko nga aramaten ti wagayway ti pagilianko a pampatudo iti pagsasaok...
- 1.4 Singasing
Pagsasao
Maaala a Pagsasao
Naipatarus wenno naipatarus a sangkapaset laeng ti wiki ti Gannuat a Fedora kadagiti sumaruno a lugar ken pagsasao:
- Aleman
- Benggali
- Bietnames
- Bulgar
- Espaniol (Kastila)
- Hapones
- Inggles
- Insik (Pinalpalaka)
- Insik (Tinawtawid)
- Griego
- Pranses
- Iloko
- Italiano
- Olandes
- Portuges (Brasilenio)
- Punjabi (India)
- Romanio
- Ruso
- Serbio
- Tamil (India)
- Tseko
- Ukranio
Panagipatarus
Makitulongkayo ti agipatarus? Daytoy ti pamuspusanna: 1. Gaw-atenyo ti pammalubos ti wiki. Basaenyo ti detalie iti WikiEditing. 2. No awan pay met, isuratyo ti kangrunaan a panid ti pagsasao ken lugaryo.
- Tabla ti pampagilian a kodigo: http://www.uspto.gov/patft/help/helpctry.htm
Pagarigan: Ti pagsasao a Pranses ti pagsasawan a Pransia ket adda koma iti http://fedoraproject.org/wiki/fr_FR. Ti pannakaipatarus ti kangrunaan iti Pranses ket principal. Iti kasta, ti kangrunaan a panid ti Pranses ket http://fedoraproject.org/wiki/fr_FR/FedoraPrincipal. 3. Isuratyo ti panid a mangitudo iti kangrunaan a panid.
- Maipapan ti pannakaipatarus a Pranses, adda koma iti baba ti http://fedoraproject.org/wiki/fr_FR daytoy a panid. Aglalaon laeng koma daytoy a panid ti include maipapan ti kangrunaan a panid.
{{:fr_FR/FedoraPrincipal}}
4. Nayonanyo ti baro a pannakaipatarusyo ti pakaipatarusan. 5. Agsuskribirkayo kadagiti panid nga impatarusyo wenno kadagiti ipatarusyonto.
No masapolyo ti tulong, suratanyo ti Fedora Websites team.
Masapol pay ti mangipatarus idiay Fedora Documentation project.
FAQ (Managdawaten a Salusod)
Apay saan a maaala ti pagsasaok?
Adda ti biddut iti panagipatarusna, ania ket ti aramidek koma?
Ania dagiti panid a masapol a maipatarus?
Ania dagiti alikamen a maaramatko?
Mapakopiaan ti panid a naisuraten iti paset ti baro a pagsasaoyo, santo maipatarus ket kadaywan a pamuspusan. No adda ti ammoyo a alikamen a makatulong kadakayo, mabalinyo nga aramaten.
Adda met ti problemak kadagiti panangipatarusko, ayan ti pagbirokak ti tulong?
Suratanyo ti ["Websites"] team.
Kayatko nga aramaten ti wagayway ti pagilianko a pampatudo iti pagsasaok...
Saan.


text:
Kolum ni Danny Antalan
Pinutarna ti sarita iti papel a danum—Rey Duque
Dakamatem ti naganna ket awan ti mannurat-mannaniw nga Ilokano ti di makaam-ammo kaniana.
Isuna ti tao a nangipaay iti anges kadagiti agbibiag iti sarita. Isuna ti nangipaay iti biag kadagiti aggargaraw iti lubong ti literatura.
No maysa a lubong ti papel, didiosen dagiti karakter nga inikkanna ti biag iti papel tapno aggaraw, agsao ken agbiagda iti panunot dagiti agbasbasa.
Maysan nga immortal ti lugar a Bagani Ubbog. Maysan a pakasaritaan ni Romeo Arquero.
Padak a kattigid ti ar-aramatenna nga imana. Kunada, maysa daytoy a sinial dagiti tao a nasariwawek ti imahinasionna. Ad-adda nga arte ti pagduyosanna. Nasapa a natakuatanna daytoy, nasapa nga imbagana iti amana a ni Cenon Duque ti lubong a kayatna a paggarawan.
Awan pay ti mannurat nga Ilokano a nangimaldit iti tugotna iti kasta unay kauneg ken kalatakna.
Ngem daksanggasat, ta itay nabiit ket nakitiponen kadagiti mannurat iti gunglo a maaw-awagan iti GUMIL-Langit.
Nagleddaang dagiti mannurat, mannaniw ken dagiti agbasbasa kadagiti sinurat ken pinutarna. Nagleddaangda ta nagiddep ti maysa a kingki a mangranraniag iti literatura-Ilokana.
Ngem asino pay aya ti nakarkaro ti leddaangna no di ti maysa nga ina a nagayat ken nangtarabay iti anak agingga a nabigbig ti sangkapagilianan, iti lubong ti literatura?
Ni Nana Placida Arquero viuda Duque, 87 anios. Ti ina ni Reynaldo Duque nga iti kaubingna ket kitkitaenna laeng ti panagay-ayamna iti daga iti paraangan ti balayda a dos grados a naaramid iti tabla.
Kas maysa a mannurat ken reporter, tinurongko ti pagtaengan ti pagraeman unay a mannurat nga Ilokano. Nakasaritak ti kabsatna a ni Cenon Duque, Jr., ti inaudida a tallo nga agkakabsat, (natayen ti maikadua), diak impagarup nga iti dayta a gundaway, makasaritak ti ina, a nupay addan maikatlo a saka iti pannagnana, napigsa pay laeng ti panagdengngegna.
Dita a natakuatak no kasano a nangrugi ti panagsurat ti maysa a barito nga idi agangay ket nagbalin a mannurat a nagallangogan ti naganna.
Ti barito a Reynaldo, ammonan a lubongna ti literatura. Kas nadakamaten, imbagana daytoyen iti amana, nga agbiag isuna, saan nga iti talon no di iti pagesmanna a tay-ak.
Idi agbasbasa iti sekundaria a pagadalan, ad-adda a dagiti sinuratna a sarita ken pakasaritaan ti biag ti linaon ti notebookna. Dagiti linabag ti biag a maysa kadagiti paborito a paglinglingayan a dengdenggen iti tangatang. Ipatpatulodna iti radio iti Vigan dagitoy a pakasaritaan ti biag. Kasikat idi ni Noli Guerrero a mangibasbasa kadagitoy a pakasaritaan ti biag.
Awan typerwriterna, isut gapuna nga insursuratna dagitoy babaen ti ima. Ngem no dadduma, agturong iti balay ti kabarangayanda tapno imakiniliana dagiti sinuratna.
Kuna ni Cenon, adda dua idi a nuang ti amada. Gapu iti panangsuportana iti anakna, inlakona ti maysa a nuang iti P480. Talloda (Cenon, Cenon Junior ken Reynaldo) nagturongda idiay Manila tapno gumatangda iti typewriter. Underwood ti brand namena, P380 ti presiona.
Bayat a dagiti dadduma ket adda iti pugon a mangtrabaho iti tabako, adda isuna iti maikadua a kadsaaran ti balayda a tumanaktak iti typewriter.
Nagbunga dayta nga arapaapna. Kuna ni Junior (Cenon Duque, Jr.) a nakitana idi no kasano ti ragsak iti rupa ni manongna idi maipablaak ti umuna a saritana iti Bannawag: Ti Buneng, ti Tekka ken ti Salamagi. No kasano a naglagto ken nagrimat dagiti matana iti ragsak idi mabasana ti saritana iti panid ti magasin. No kasano a timmakder ti maysa a mannurat.
Ket manipud iti dayta a gundaway, saanen a naigawid a timmayok ti naganna iti lubong ti literatura. Saan laeng nga iti daniw ti dinalan ti lapisna, agsipud ta nabigbig iti sarita, nobela ken iti drama ken dadduma pay. Ken saan laeng nga iluko ti dinalananna. Uray iti Filipino ken English ket naimaldit ti nagan a Reynaldo Duque.
Manipud kadagiti di malipatanen a Bagani seriesna, agraman ti Calimugtong a dinalanna, agraman dagiti di malipatan a pagteng ti saritana.
Gapu iti naidumduma a wagas ken epektibo a panangbiagna kadagiti taona iti sarita a kas kuna ti kabsatna, “aggargarawda a tao iti lugar a mailadawan”, nangabak kadagiti nagkaadu a literary writing contest. Ginasut a pammadayaw ti inawatna kadagiti nadumaduma a kita ti panagsuratan.
(Adda tuloyna)


text:
ARTISTA. Nagbalin a sentro ti atension iti provincial capitol ni Lovi Poe, (kannigid) anak daydi nalatak nga artista a Fernando Poe, Jr., a nangpalatak iti orihinal nga “Ang Panday” a naipelikula iti Vigan City. Ni Lovi ti maysa kadagiti naruay a sangaili ni nailayon a Diputado Ronald Singson iti pannakaiproklamana a nangabak, kaduana ti amana a governor-elect Luis “Chavit” Singson (tengnga) ken vice governor-elect Deogracias Savellano. (Salvador A. Espejo)
You are here: Home › Archive › Media › Banner Photo › ARTISTA


text:
Alamada, Cotabato
Ti Alamada ket maysa a primera klase nga ili iti probinsia ti Cotabato iti Filipinas.
Dagiti baranggay[urnosen | urnosen ti taudan]
Ti Alamada ket nabingbingay a politikal iti 18 a barbaranggay.[2]
- Bao
- Barangiran
- Camansi
- Dado
- Saraco
- Guiling
- Kitacubong (Pob.)
- Macabasa
- Malitubog
- Mapurok
- Pacao
- Paruayan
- Pigcawaran
- Polayagan
- Rangayen
- Lower Dado
- Mirasol
- Raradangan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cotabato". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cotabato". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SALCEDO, Ilocos Sur – Imon ti mapapati a gapu ti nangbagbagsolan ti maysa a misis ti kalugaranna a babai.
Iti report manipud iti polis ditoy, binagsol ni Vidaline Gomintong y Agbao, 31, naasawaan, residente iti Barangay Kaliwakiw ditoy nga ili, ti kalugaranna a ni Paterna Lacadena y Peralta, 32, laborer, a puon ti nakayospitalan ti naud-udi.
Naammuan iti inbestigasion a napan gimmatang ti biktima iti gatas iti maysa a tienda iti lugarda ket idi aggawiden, sinurot ti suspek ket pinagsasawanna iti “Hoy, puta” a bimmalesan met ti biktima a nagsao iti kapadpadna a balikas.
Mapapati a ginammatan ti suspek ti biktima sana binagbagsol iti sumagmamano a daras.
Naitaray ti biktima iti Salcedo Medicare Community Hospital tapno maagasan dagiti sugatna.
Agatiddog iti walo a pulgada ti aglatlati nga imuko a naala dagiti polis iti suspek.
Mapapati nga agim-imon ti suspek iti biktima.#


text:
SAN VICENTE, Ilocos Sur – Maysa manen a lugan a nagkarga iti sinaksako a black sand a mapapati a maibiahe iti Ilocos Norte ti tinengngel dagiti otoridad sadiay Barangay San Sebastian idi malem ti Marso 17.
Tinengngel dagiti tropa ti 81st Infantry Battalion 7th ID nga indauluan ni Cpl. Jhon Dan Villaflor ti maysa a Mini Forward Canter a nagkarga iti sumurok kumurang 100 a sako ti black sand iti barangay road ti San Sebastian ditoy nga ili idi agarup 2:30 ti malem ti nadakamat a petsa.
Mapapati a maibiahe dagiti sinaksako a blacksand iti maysa a kompania ti minas a nakaadres iti Nueva Era, Ilocos Norte.
Segun iti report, nagresponde dagiti polis ditoy nga ili iti panangidaulo ni Police Inspector Manuel Acosta Viaje, OIC, idi nakaawatda iti tawag ti telepono manipud iti Ilocos Sur Provincial Police Office nga adda maisaysayangkat a mapapati a panagbunag iti black sand sadiay Barangay San Sebastian.
Idi makadanon dagiti polis iti nadakamat a barangay, nadatngandan ti Mini Forward Canter a tinengngel ti grupo dagiti soldado ken lima pay a tattao a pakaibilangan ni Sister Lilian Carranza y Estrañero, OSB, ken director ti Social Action ti Archdiocese ti Nueva Segovia, Vigan City.
Mapapati a naawat met da Cpl. Villaflor ti impormasion mainaig iti maisaysayangkat a panagbunag iti black sand manipud ken ni Fr. Albert Rabe, kura paroko ti San Juan, Ilocos Sur.
Impaima dagiti soldado ti tinengngelda a Mini Forward Canter a nagkarga kadagiti sinaksako a blacksand kadagiti polis nga indauluan ni Viaje para iti umisu a disposision.
Nai-turn-over met dagitoy iti Camp Pres. Elpidio Quirino, ISPPO para iti safekeeping.
Daytoy ti maikadua a gundaway a nalapdan dagiti otoridad ti pannakaibiahe dagiti black sand a mairuar iti probinsia.
Idi Marso 8, siam a tattao ti tinengngel dagiti soldado a mapapati nga agbunag koma iti black sand sadiay Sitio Quinarabangbangan, Barangay San Sebastian.
Ti grupo met laeng dagiti elemento ti Philippine Army nga indauluan ni Cpl Villafor a nakadetalye iti Sitio Namnama, Barangay Tamorong, Sta. Catalina, Ilocos Sur ti nangtengngel kadagiti masuspetsa a mangibiahe kadagiti black sand.
Napinget a konkontraen ti Simbaan ti panagminas iti kabaybayan a sakup dagiti coastal barangays iti probinsia gapu ta daytoy ti mapapati a makagapu iti panagrissuod ti daga iti igid ti baybay ken puon ti pannakalayus dagitoy lugar.
Mismo pay a ni Justice Secretary Leila de Lima ti nangibilin ti panagsardeng iti panagminas iti blacksand iti Ilocos Sur.#


text:
BOODLE FIGHT. Naragsak a nagsasango da Mayor Juan Carlo S. Medina (sango), dati a Mayor Eva Marie S. Medina (maikatlo manipud iti kannawan a sango), dati a Konsehal Benjo Versoza, ken dagiti konsehal a pakaibilangan da Konsehal Ramil Arce, Konsehal Joy Benette Orio, Konsehal Janina Medina-Fariñas ken dagiti empleado ti siudad iti boodle fight a pangngaldaw a naangay iti mismo nga abay ti Vigan City Hall idi Hunio 30. (Retrato pammadayaw ti Vigan City Council)
You are here: Home › Archive › Media › Photo Galleries › BOODLE FIGHT.


text:
SANTA, Ilocos Sur – Mapapati a problema iti pamilia ti nakagapu iti timmapuakan ti maysa a lalaki iti daan a Quirino bridge idi aldaw ti Hunio 11.
Ngem iti panagimbestiga dagiti polis, nabartek ni Allan Ortega y Dalapag, 37, naasawaan, ken residente iti Barangay Naguiddayan, Bantay, Ilocos Sur idi timmapuak iti rangtay.
Sakbay ti nasao nga insidente, naggiinom da Ortega ken maysa a di nainaganan a kaduana iti balay ti gayyemda sadiay Barangay San Mariano, Bantay, Ilocos Sur agingga iti nabartekda.
Idi naggawidda, dimmagas dagiti dua iti daan a rangtay ket bayat ti kaaddada ditoy, mapapati a timmapuak lattan ni Ortega.
Iti search and retrieval operation nga inwayat dagiti kameng ti PDRRMO ken mdrrmc ti Bantay ken Santa, nasarakanda ti bangkay ti biktima iti agarup 1:18 ti malem iti dayta met la a petsa.
Segun iti report, ti kaawan ti komunikasion iti nagbaetan ti biktima ken ti asawana nga agtrabtrabaho iti abroad a dinegdegan ti pannakabartekna ti mapapati a timmapuakanna iti rangtay.#


text:
BANAYOYO, Ilocos Sur – Inaprobaran ti sangguniang bayan ditoy ti appropriation ordinance a nakailatangan dagiti pondo manipud iti bingay daytoy nga ili iti RA 7171.
Iti panangesponsor ni Konsehal Santos Bayaya, chairman ti committee on finance, budget and appropriation, nailatangan iti pondo dagiti nadumaduma a proyekto kas iti farm to market roads, rangtay, drainage system, agricultural developments, ken dadduma pay a proyekto inprastruktura a pakaibilangan ti pannakaipatakder ti covered court ken pagadalan.
Agdagup iti P38,660,000 ti nabingay daytoy nga ili manipud iti RA 7171.#


text:
Abril
Ti Abril ket isu ti maika-4 a bulan ti tawen dagiti kalendario a Huliano ken Gregoriano ken maysa kadagiti uppat a bulan nga addaan iti kaatiddog iti 30 nga al-aldaw.
Ti Abril ket kadawyan a mainaig iti tiempo ti primabera kadagiti parte ti Akin-amianan a Hemisperio ken otonio kadagiti parte ti Akin-abagatan a Hemisperio, nga idiay ket tiempo a kapada iti Oktubre idiay Akin-amianan a Hemisperio ken iti baliktadna.
Nagan ken taudan[urnosen | urnosen ti taudan]
Dagiti Romano ket inikkanda daytoy a bulan iti Latin a nagan iti Aprilis[1] ngem ti nakaalaan daytoy a nagan ket di naikeddengan. Ti tradisional nga etimolohia ket manipud iti berbo nga aperire, "ti manglukat", manipud iti tiempo a "panaglukat "dagiti kayo ken sabong, a suportaran met babaen ti panangiyasping iti moderno a Griego iti ἁavoιEις (anoixis) (panaglukat) para iti primabera. Gapu ta adda met dagiti bulan ti Romano a nanaganan a pammadayaw kadagiti nainlangitan, ken kas ti Abril ket sagrado idi kenni diosen Benus, ken ti Veneraliana ket natengngel iti umuna nga aldaw, naisingasing idin a ti Aprilis ket kasisigud idi nga isu ti bulanna iti Aphrilis, manipud iti kapadana iti Griego a diosen a ni Aprodita (Aphros), wenno manipud iti Etrusko a nagan iti Apru. Insingasing ni Jacob Grimm a ti nagan iti naipagpagarup a dios wenno bannuar a ni Aper wenno Aprus.[2]
Ti Abril ket isu idi ti maikadua a bulan iti kasapaan a kalendario a Romano, sakbay idi nainayon ti Ianuarius ken Februarius babaen ni Ari Numa Pompilius idi agarup a 700 SK. Daytoy ket nagbalin a ti maikapat a bulan ti tawen ti kaledario (ti tawen idi dagiti duapulo ket dua a bulbulan ket maiparangda nga agsasaruno) idi las-ud iti panawen ti decemvirs idi agarup a 450 SK, idi naikkan pay kadagiti 29 nga aldaw. Ti maika-30 nga aldaw ket nainayon idi las-ud ti reporma nga inaramid babaen ni Julius Caesar idi tengnga ti tawtawen ti 40 SK, a nakapataudan ti kalendario a Huliano.
Dagiti Anglo Sahon ket tinawtawaganda ti Abril a kas Oster-monath wenno Eostur-monath. Kinuna ni Beda iti De temporum ratione a daytoy a bulan ti Eostur ket ti ramut ti balikas ti Paskua ti Panangungar. Kinunana pay a ti bulan ket nainaganan kenni diosen Eostre a ti rambakanna ket adda iti dayta a bulan. Ibagbaga pay baban ni Einhard iti obrana iti Vita Karoli Magni.
Ti aldaw ni San Jorge ket ti maikaduapulo ket tallo nga aldaw ti bulan; ken ti bisperas ni San Marcos, nga agraman iti pammatina a dagiti al-alia dagiti madusa a matay iti kaunegan iti tawen ket makitanto a lumabas iti simbaan ket mapasamak iti maika-duapulo ket uppat.
Iti Tsina ti simboliko a panagarado iti daga babaen ti emperador ken prinsesa iti dara ket mapasamak iti maikatlo a bulanda, ken kankanayon daytoy a maitunos iti Abril. Iti Pinlandes ti Abril ket huhtikuu, a ti kayatna a sawen ket bulan ti panagpukan ken panagpuor, idi mapasamak dagiti panagpukan ken panagpuor dagiti gymnospermae para kadagiti talon.[3]
ti Eslobeno, ti kaaduan a naikeddeng a tradisional a nagan ket ti mali traven, a ti kayatna a sawen ket ti bulan a panangrugi nga agtubo dagiti mula. Daytoy ket immuna a naisurat idi 1466 iti manuskrito ti Škofja Loka.[4]
Dagiti nagibasaran[urnosen | urnosen ti taudan]
- ^ "April" iti Chambers's Encyclopædia. Londres: George Newnes, 1961, vol. 1, p. 497.
- ^ Jacob Grim Geschichte der deutschen Sprache. Cap. "Monate"
- ^ Chisholm 1911.
- ^ "Koledar prireditev v letu 2007 in druge informacije občine Dobrova–Polhov Gradec" [The Calendar of Events and Other Information of the Municipality of Dobrova–Polhov Gradec] (PDF) (iti Eslobeno). Municipality of Dobrova-Polhov Gradec. 2006.
- Mangiraman daytoy nga artikulo ti teksto manipud iti pablaak nga adda itan iti dominio a publiko: Chisholm, Hugh, ed. (1911). "April". Encyclopædia Britannica (Maika-11 nga ed.). Pagmalditan ti Unibersidad ti Cambridge.
Dagiti silpo ti ruar[urnosen | urnosen ti taudan]
Midia a mainaig iti Abril iti Wikimedia Commons
Dagiti inadaw a sasao a mainaig iti Abril iti Wikiquote (iti Ingles)
Pakaammo ti panagbiahe idiay Abril manipud iti Wikivoyage (iti Ingles)


text:
San Dionisio, Iloilo
Ti San Dionisio ket maysa a maiak-4 a klase nga ili iti probinsia ti Iloilo iti Filipinas.
Dagiti baranggay[urnosen | urnosen ti taudan]
Ti San Dionisio ket politikal a nabingbingay iti 29 a barbaranggay.[2]
- Agdaliran
- Amayong
- Bagacay
- Batuan
- Bondulan
- Boroñgon
- Canas
- Capinang
- Cubay
- Cudionan
- Dugman
- Hacienda Conchita
- Madanlog
- Mandu-awak
- Moto
- Naborot
- Nipa
- Odiongan
- Pangi
- Pase
- Poblacion
- San Nicolas
- Santol
- Siempreviva
- Sua
- Talo-ato
- Tamangi
- Tiabas
- Tuble
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Iloilo". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Iloilo". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Banna, Ilocos Norte
Ti Banna ket maysa a maikapat a klase nga ili iti probinsia ti Ilocos Norte iti Filipinas. Sigud nga Espiritu ti nagan ti ili ti Banna.
Dagiti baranggay[urnosen | urnosen ti taudan]
Ti Banna ket nabennebenneg iti 20 a barbaranggay.[2]
- Balioeg
- Bangsar
- Barbarangay
- Bomitog
- Bugasi
- Caestebanan
- Caribquib
- Catagtaguen
- Crispina
- Hilario (Poblacion)
- Imelda
- Lorenzo (Poblacion)
- Macayepyep
- Marcos (Poblacion)
- Nagpatayan
- Valdez
- Sinamar
- Tabtabagan
- Valenciano (Poblacion)
- Binacag
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ilocos Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Ilocos Norte". Datos ti Populasion ti Ili. Dibision ti Panagsukisok ti LWUA. Naala idi 27 Hunio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Artipisial laeng ti panagkurkurang ti suplay ti baboy a maparti ditoy siudad?
Limtuad daytoy kalpasan nga impalgak ni Konsehal Loreto Quibilan bayat ti naudi a session ti sangguniang panlungsod ditoy siudad a naduktalanna nga adda dagiti agparparti iti baboy a mapapati nga adda regular a supsuplayanda iti karne iti ruar ti siudad.
Impalgak daytoy ni Quibilan kalpasan a dinamag ni Konsehal Benjo Versoza ken ni Konsehal Henry Formoso, chairman ti committee on market, no maipasigurado dagiti meat vendors nga adda naan-anay a suplay dagiti maparti a baboy a mailako iti tiendaan publiko ditoy no mapatgan ti kiddawda a maingato ti presio ti karne ti baboy.
Napaliiw a kimmirang ti karne ti baboy a mailaklako iti tiendaan ti Vigan maigapu iti mapapati a nangato ti demand agsipud iti napalabas a Semana Santa a kaadu ti bisita iti siudad ken iti panangrugi ti panagkampania para iti masungad nga eleksion.
Sakbayna, maysa a resolusion ti impatulod dagiti meat vendors iti sangguniang panlungsod a nangkiddawanda ti pannakaingato ti presio ti karne ti baboy iti P170 kada kilo manipud iti P160.
Kangrunaan a rason dagiti meat vendors ti ingingina ti presio ti liveweight nga angkatenda kadagiti hog raisers.
Bayat ti pannakatratar iti session ti nasao a resolusion, sinaludsod ni Verzosa no agbalin a sungbat ti pannakaingato ti presio ti karne ti baboy iti panagkurkurang ti suplay ti maparti a baboy iti siudad.
Ngem insungbat ni Formoso a saan a maipasigurado dagiti meat vendors ti kaadda iti umdas a maparti a baboy a mailako iti tiendaan ti siudad uray no maipangato ti presio ti karne ti baboy.
Ditoy nga impalgak ni Quibilan, chairman iti committee on agriculture, ti duktalna nga agkurkurang ti mailako a karne ti baboy iti siudad agsipud ta adda dagiti supsuplayan dagiti meat vendors iti siudad nga aglaklako manipud iti sabali nga ili.
Indagadag ni Quibilan nga uray aglako dagiti meat vendors iti siudad kadagiti sukida iti sabali nga ili, kitaenda nga adda mailasin nga umanay a suplay ti karne a mailako iti tiendaan.
“Iti panangdawatda iti pannakaingato ti presio ti karne ti baboy iti Vigan, rebbengna nga ipasigurado pay nga umuna dagiti meat vendors nga adda umanay a suplay. No saanda a maipasigurado, apay ketdin a maipangato ti presio ti karne ti baboy?” kinuna ni Quibilan.
Kabayatanna, imballaag dagiti meat vendors iti Magsingal a saandan nga aglako pay no saan nga italtalek ti sangguniang bayan ti kiddawda a maipangato ti presio karne ti baboy.
Kiniddaw dagiti meat vendors ti pannakaipangato ti presio ti karne ti baboy iti sangguniang bayan ngem mapapati a maysa nga opisial ti nagkuna a tratarendanto laengen ti nasao nga isyo kalpasan ti eleksion.
Naammuan nga ingngato lattan dagiti meat vendors ti presio ti lakoda a baboy iti baet nga awan ti pammalubos manipud iti sangguniang bayan ngem impatalgedda nga ibabadanto met laeng ti presio no bumaba ti presio ti liveweight.#


text:
Wednesday, November 30, 2011
SEND-OFF DAGITI SCOUTS PARA ITI PROVINCIAL JAMBORETTE
Cabugao, Ilocos Sur (Nobiembre 30, 2011) – Umabot iti 120 a Boys Scouts iti Grade 4,5, ken 6 manipud iti 23 a pageskuelaan-elementaria ti ili a Cabugao ti nagrubuat a kinuyog ti 25 nga Scouters iti ikub ti Cabugao South Central School, Brgy. Bonifacio, Cabugao, Ilocos Sur idi bigat ti Nobiembre 30, 2011 a no sadino a ditoy ket agatendarda iti maaramid a 30th BSP-Ilocos Sur Council Jamborette a maangay iti Brgy. Nansuagao, Caoayan, Ilocos Sur mangrugi iti Disiembre 1 ken agpatingga iti Disiembre 4, 2011.
Dua a minibus ti naarkila a pagluganan dagiti Scouts. Kas BSP Municipal Committee Honorary Chairman, personal a nakipagpalubos ni Mayor Edgardo “Ediboy” S. Cobangbang, Jr. a kaduana da District BSP Coordinator Francis A. de la Cruz, OIC Supervisor for Public Schools Helen V. Siruno ken nagannak ken kabagian dagiti Boy Scouts a nangted ti moral ken pinansial a suporta kadagiti annakda.
“Maragsakankami unay ta immaynakami kinita ni Mayor Ediboy a nangital-o iti moralmi amin ken naisangayan ti pabalonna iti papanmi idiay Caoayan,” kuna ni Mr. Donato Sajor, aktibo a maestro iti DepEd District a lider ken Scouter.
Segun ken ni Mr. Francis la Cruz, District BSP Coordinator , dagiti sumaganad ti nangbukel ti grupoda a maki-Jamborette.
89 ti dati a bilang ti mapan nga scouts ngem naganay a 120 gapu ta agragut met ti dadduma a mapan agpadas a maki-Jamboree. # (Rinetrato ken Insurat ni JOED S. SAJONIA)
Posted by Bayan ng Cabugao, Ilocos Sur at 10:02 AM 0 comments
Tuesday, November 29, 2011
DIRECT SEEDING, 5 EKTARIA A DEMO-FARM TI SITIO CALLAGUIP
Cabugao, Ilocos Sur (Nobiembre 29, 2011) - Bunga ti nadur-as a panagsukisok ti Ilocos Integrated Agricultural Research Consortium (ILIARC), DA-Ilocos Norte Provincial Center, Batac City, agdiskubreda kadagiti klase ti pagay a maiyannatup kadagiti disso ti pagtatalonan nga adda iti kategoria ti saline (magam-odan ti apgad), submerge (kalubuan ken lungog), rainfed (agpannuray ti tudo), irrigated (adda pasayakna).
Babaen ti pannuporta ti Gobierno Munisipal babaen ti panangidaulo ni Mayor Edgardo “Ediboy” S. Cobangbang, Jr., nagkammayet ti ILIARC-INPC ken DA-LGU Cabugao a nangorganisar ti Techno-Demo Research ti lima nga ektaria iti Sitio Callaguip, Barangay Baclig, Cabugao, Ilocos Sur a buklen ti 10 a Farmer-Cooperators nga idauluan ni Edgardo Garcia ita a 2nd Cropping 2011-2012.
Idi Nobiembre 26, 2011, naaramid ti panagmulada babaen ti “direct seeding” wenno pannakaiwaris a natanang ti napatubo a bukel ti pagay iti naisaganan a pagtatalonan nga apagsalapasap ti danumna. Tinarawidwidan da Edwin Joseph Franco, Agriculturist ti ILIARC-INPC ken Dionicia R. Seatriz, Municipal Technologist, DA-LGU Cabugao ti pannakaiwaris dagiti bukel ti pagay.
Imbatad ni Franco a dumtengto ti panawen nga agsaltek ti maapit iti Hybrid (maximum plateau) ket maysa nga estratehiada ti pannakapatanor ti dadduma a klase ti pagay a mangbalanse ti panagbaba ti maapit. Kangrunaan a programa ti Gobierno Nasional ti panangpatasna ti kasapulan a pagtaraon ti lumublobo a populasion kasta met iti LGU’s, innayon ti Agrikultor. Daytoy ti gapuna a dida agsarday nga agsukisok ti mamulaan ta adu pay laeng ti nakatiwangwang a dagdaga/bangkag iti Rehion Uno a masakupanda a mabalin a mamulaan (mapadanuman ken maiyiras) ti wagas a pannakamulana.
Panggep pay ti panagsukisok a maiwayat ti panagsanay dagiti mannalon tapno kalpasan daytoy a demo-farming ket nakasagananto metten dagiti sumaruno a mangimula kadagitoy a klase ti pagay kadagiti sabsabali a disso ti pagtatalonan. Bassit laeng ti pagdumaanda iti proseso iti pannakaipatungpal ti Techno-demo ti Hybrid daytoy a baro a takuat ti DA-ILIARC.
Manamnama a nangato ti bilang ti maapit no mataripato a nasayaat ti mula a pagay ken kasla inbred ti kaaduan a sagudayna ket agtultuloy met ti panangmonitor ti taga-DA-ILIARC-INPC ken DA-LGU Cabugao agingga a mapasingkedan nga agballigi ti Techno-Demo Research. # (Web Research)
Posted by Bayan ng Cabugao, Ilocos Sur at 11:55 AM 0 comments
Monday, November 28, 2011
UMAAYAMTAYO TI TAEKWONDO, BALITOK KEN SILVER TI INABAKDA!
Cabugao, Ilocos Sur (Nobiembre 28, 2011) – Uppat nga umaayam iti Taekwondo babaen ti Ilocos Sur Taekwondo Chapter ken taga-Cabugao, Ilocos Sur ti nangyalat ti dua a balitok, maysa a silver ken semi-finalist iti kalleppas a dangadang itoy nga ay-ayam a nabansagan ti BATANG PINOY 2011 a naangay sadiay FVR Gymnasium, Baguio City idi Nobiembre 24-27, 2011.
Dagiti sumaganad nga umaayam ken inyawidda a balligi:
Malaksid iti Semi-finalist, dagiti tallo a kangrunaan a Taekwondo Players ket maikasada manen para iti salisal ti NATIONAL BATANG PINOY a maaramid inton Disiembre 10-13, 2011 sadiay Naga City.
Iti ibibisita ti Taekwondo Team nga imbagian ni Coach Romel S. Singson iti opisina ni Mayor Edgardo “Ediboy” S. Cobangbang, Jr., inapresiar ti Alkalde dagitoy a balligi ken pammadayaw a nagun-od dagitoy nga umaayam. Kalaksidan itoy, nanayonan pay ti panagtalekda iti bukodda a bagi ken kabaelan a makidangadang manen iti nangatngato a benneg ket mamati ti Mayor a mapagballigian dagiti umaayam daytoy a sumaruno a pannakisalipda.
Nagyaman met ti grupo ti Taekwondo Team iti pammigbig ken agtultuloy a suporta ni Mayor Ediboy kadagiti naragpatda a balligi a nakaidayawanda ken iti ili ken probinsiada a naggapuanda.
“Gapu iti pannarabay ken suporta ni Mayor Ediboy iti grupomi, isu pay ti inspirasionmi a manggaw-at ti balligi- uray manen ti papanmi idiay Naga City,” imbatad ni Coach Singson.
“Nagasat daytoy nga administrasion ta adda ti kas ken ni Sir Ediboy a patron ti sports a mangmangted ti importansia ti pagduyosan dagiti annakmi. Siguro inted ni Apo Dios a sagudayda daytoy a Taekwondo ta iti baet ti kinababbai ti kinataoda, natibkerda met nga agduyos ti martial arts,” innayon met ti dua nga inna a taga-LGU nga adda annakda a sursurotenda no mapanda agsanay ken makisalip.
Ti Taekwondo ket maysa a klase ti ay-ayam a mangtubay ti disiplina iti agtutubo, mangitandudo iti ehersisio a kasapulan ti salun-at, mangitag-ay ti kinasiasino ti agduyos babaen iti popularidad agsipud ta maibilang daytoy kadagiti nalatak nga ay-ayam a mapagsasalipan ita iti tay-ak ti sports.
Daydi Dios-ti-Aluadna a Maestro Franklin Singson ti University of Northern Philippines (UNP) ti pioneer ti Taekwondo ditoy Ilocos Sur. Maysa a Karate Blackbelter ken mangisursuro idi ti subject ti BS Criminology. Segun ken ni Romel a barona, nadiskubre ti amana ti Taekwondo a napintas nga ay-ayam a maisaknap kadagiti agtutubo ken ubbing ta mayataday daytoy nga ay-ayam ti pannakapasayaat ti panagdakkelda no la ketdi aginteresadoda a sursuruen. # (Insurat ni JOED S. SAJONIA)
Posted by Bayan ng Cabugao, Ilocos Sur at 3:45 PM 0 comments
Sunday, November 27, 2011
CABUGAO YOUTH ATHLETES SHINE IN TAEKWONDO, BADMINTON TOURNAMENTS
Dondon Edward Pichay and Mia Monique Suniega defeated all their competitors in the Level C Mixed Doubles at the 8th SOTX Badminton Cup held at the Don Antonio Sports Center in Commonwealth, Quezon City last November 26, 2011. They were declared champions in that category when they defeated a varsity team from Baguio City in three grueling sets, a Manila-based team in two sets and a Pampanga team in two highly engaging sets.
Representing the Cabugao Badminton Club, Dondon and Mia were awarded gold medals each and SOTX shoes as prizes. This is the first time the Cabugao Badminton Club was involved in badminton tournament action in Metro Manila although both of them have had experiences playing at Palarong Pambansa – the national sports competition for elementary and high school.
Meanwhile, the Cabugao Taekwondo Club recently joined the Batang Pinoy 2011 competition held in Baguio City from November 24 – 27, 2011. Dseudenn Pyvan Pasia and Keybert Lee Lumbania garnered gold in their respective weights while Jamela Mae Paligutan garnered silver and Angelika Camille Reintar entered the semifinal rounds. All medalists qualified to join the National Batang Pinoy 2011 which will be held in Naga City this December.
Our young athletes in these two sports events are starting to make great strides and with the support of the Local Government Unit through the auspices of Hon. Mayor Edgardo S. Cobangbang Jr., we could achieve greater goals and take pride in our young athletes.
Posted by Bayan ng Cabugao, Ilocos Sur at 10:18 AM 0 comments
Saturday, November 26, 2011
NAYON NGA HDPE TUBE, INTED NI DIPUTADO RYAN ITI BRGY. ARNAP
Cabugao, Ilocos Sur – Idi Nobiembre 24, 2011, sinabat dagiti opisiales ken lumugar ti Barangay Arnap nga idauluan ni Kapitan Teodoro Tabula ti bagon a nagkarga iti 17 a rolyo ti High Density Polyetylene Tube (HDPE Tube), 60 metros ti kaatiddogna a nayon ti inted ni Diputado Ronald V. Singson idi Setiembre 23, 2010 tapno makompleto ti mainstolar a pamaltuadan dagiti bumarangay iti mainum a danumda.
Daytoy a proyekto ket impaay ni Diputado Ryan Luis V. Singson, kabsat ni nag-Diputado Ronald V. Singson.
Iti sumuno nga aldaw, Nobiembre 25, 2011, simmangbay ni Diputado Ryan agraman ti grupona iti Barangay Arnap ket binayabay ida dagiti opisiales ti Gobierno Munisipal nga idauluan ni Mayor Edgardo “Ediboy” S. Cobangbang, Jr. tapno iyawatda daytoy a proyekto kadagiti lumugar babaen kadagiti opisiales nga idauluan ni Brgy. Captain Teodoro Tabula.
Nagyaman ti Kapitan ken dagiti kameng ti Konsehona kada Diputado Ryan ken Mayor Ediboy iti naited a proyekto. Inulit ti Kapitan nga imbaga ti panangipategda ken panangaywanda kadagitoy a naited a pagnam-ayanda kadagiti kalugaranna. Imbatad pay ni Kapitan Tabula a nabuslon ti panagayat ti Pamilia Singson ti barangayda agsipud ta ni met laeng Gov. Luis “Chavit” Singson ti nangted ti sigud a tubo ti gripoda ditoy a barangay.
Kalpasan a nayawat ti proyekto, naaramid ti panagsalsaludsod dagiti taga-Media kas iti pannakabagi ti DWRS Commando Radyo, CORE TV kada Mayor Ediboy ken ni Diputado Ryan.
Ti panamagkakamang ti kalsada ken pannakasementoda ti kapatgan nga imbaga ni Mayor Ediboy. Ken pannakaaramid pay dagiti dadduma pay a nasken a proyekto para kadagiti umili. Binigbig met ti Mayor dagiti proyekto a naited ni Diputado Ronald iti ili a Cabugao kasta metten ti panangitultuloy a pannangted ni Diputado Ryan.
Imbatad met ni Diputado Ryan nga adu pay ti proyekto nga umay iti Umuna a Distrito. Kangrunaan a dinakamat ti Diputado ti pannakasemento dagiti kalsada, computers a maited kadagiti pagadalan, pannakapasayaat ti pagdagusan dagiti Surfers idiay Barangay Sabang a pangatrakar ti Turismo, pannakaidur-as ti Airport ti Vigan City tapno maakomodar dagiti dadakkel nga airlines kas iti PAL ken panamagbalinna nga umuna nga Economic Zone santo Freeport Zone ti Port Salomague. Innayon pay ti agkabannuag a Diputado a dagitoy ti kangrunaan nga itrabahona idiay Kongreso ken opisina ti Philippine Economic Zone Authority (PEZA) tapno naan-anayen a maited ti panagdur-as ti Umuna a Distrito.
Naisaruno ti pananggetteng ni Diputado Ryan ti laso a mangipalnaad ti mabalinen a pannakausar ti baro a kalsada a nakongkreto iti Barangay Pila a no sadino a ditoy ket nagatendar dagiti opisiales ti Barangay nga idauluan ni Kapitan Romeo Galamgam.
Binayabay da Vice Mayor Danny Q. Gazmen, ABC President, Rizal Brgy. Captain Teddy U. Soller, Kapitanes ken lumugar ni Diputado Ryan kabayatan nga iyawatna kadagiti lumugar daytoy a kalleppas a proyekto. # (Insurat ni JOED S. SAJONIA/Rinetrato, ab/photography)
Posted by Bayan ng Cabugao, Ilocos Sur at 2:21 PM 0 comments
DILG-ILOCOS SUR MEETING, NAANGAY SADIAY BARANGAY DARDARAT
Cabugao, Ilocos Sur (Nobiembre 25, 2011) – Naangay ti Monthly Conference ti Department of the Interior and Local Government (DILG)-Ilocos Sur a buklen ti 30 a Local Government Operations Officers (LGOO’s) a naggapu kadagiti Munisipalidad ti Ilocos Sur a pakaibilangan ni Mrs. Connie Quinola, LGOO ti ili a Cabugao (Host Municipality) idi Nobiembre 25, 2011 sadiay pasdek ti Dardarat Pavilion, Barangay Dardarat, Cabugao, Ilocos Sur.
Napili ti Barangay Dardarat a nakaangayan ti komperensia agsipud ta kayatda met a kitaen ti agdindinamag a Mangrove Plantation-da, Malaga Fish Culture ken ti Dardarat Tulongan Savings Association, segun iti maysa a DILG Officer a nagatendar.
Iti panagsarita ni Brgy. Captain Danny Garcia, nagyaman ta napilida ti barangayda a pakaangayan ti binulan a miting dagiti LGOO’s iti intero nga Ilocos Sur nga idauluan ni Ms. Victoria H. Ramos, Provincial Director ti DILG.
Innayon ti Kapitan a dagitoy a proyektoda ket makatulong unay kadakuada ta iti masapulanda ket saanda a marigatan ti usarenda iti pagsangailida, mayabuloy kadagiti nagminatay ken dadduma pay a paggastuan ti Barangay a didan dakamaten ti pundoda ti IRA.
“Very enterprising ti Barangay Dardarat. Kayatmi a matulad dagiti barangay a masakupanmi,” imbaga ti maysa pay a DILG Officer.
Maysa pay daytoy a panggep ti panagmiting dagiti LGOO’s iti Barangay Dardarat. Malaksid iti on-site orientation, natratar pay dagiti binulan a reportsda (kangrunaan dagiti backlog) tapno masulnitan ken masimpa, pakaseknan ti internal nga organisasionda, ken maadaptarda met dagiti idea ken wagas ti naballigi a barangay kadagiti dadduma a Munisipalidad.
Nagatendar met ni Mayor Edgardo “Ediboy” S. Cobangbang, Jr. iti nadakamat a miting. Iti panagsaritana, binigbig ti Mayor ti pagrebbengan dagiti opisiales ti DILG a mangsursuro kadagiti opisiales-lokal iti episiente a panangakem ti responsibilidadda partikular iti aspeto ti panangidaulo ken pannakaipagteng ti serbisio kadagiti umili. Nagyaman met dagiti opisiales ti DILG iti pannakitaripnong ti Mayor iti mitingda.
“Agyamanak unay ta malaksid kadagiti adu a pammadayawen a nagun-od ti Barangaymi, mapaspasangasangan manen a maisalip iti sabali ken nangatngato a benneg ti pakontes ket pagyamanak met ken ni Mayor Ediboy ta siak latta ti maibabaon kadagiti seminar pakaseknan ti Coastal Barangays kas iti panagatendarko ti seminar idiay Lingayen ket ditoy a manayonan ti kaammuak iti panangidur-as pay ti Barangaymi ken ti ilitayo a Cabugao,” impeksa ni Brgy. Captain Garcia. # (Insurat ken rinetrato ni JOED S. SAJONIA)
Posted by Bayan ng Cabugao, Ilocos Sur at 1:24 PM 0 comments
Subscribe to: Posts (Atom)


text:
Dida Pulos Naawanan iti Namnama Kaniak
Magusgustuak idi ti arak ken kinaranggas. Maysa nga aldaw, adda nakalkaldaang a naipadamag kaniak a nakatignayak a mangusig manen iti biagko. Iyestoriak dayta kadakayo.
NAYANAKAK idi 1943 idiay Rubottom, Oklahoma, U.S.A. Nakarangranggasak idi ubingak. Kabayatan ti maudi a tawenko iti haiskul, nasursurok ti aginum. Nauyong ken mangnginum ni tatangko isu a nagbalinkami nga agkabarkada. Napankami kadagiti salaan ken dadduma pay a pasken tapno la uminum ken makiapa.
Idi 1966, inkasarko ni Shirley, ket naaddaankami iti dua nga annak a da Angela ken Shawn. Ngem nagtultuloyak latta nga aginum. Tapno manayonan ti sapulko, nagmula ken naglakoak iti marijuana. Nagtrabahoak met kas guardia kadagiti bar iti lugarmi isu a kanayon a mapnekak iti arak ken adda gundawayko a mangranggas. Awan idi ti kabutengko ken awan bibiangko iti asinoman.
“Dika Agay-ayab iti Asinoman a Makisarita Kaniak!”
Adda kasinsin ni Shirley nga immakar idiay California ket kalpasan a nakipagadal iti Biblia, nagbalin a maysa kadagiti Saksi ni Jehova. Idi nagsubli iti Oklahoma, inranudna ken Shirley ti naadalna. Dagus a nakombinsir ni baketko a dayta ti kinapudno. Kalpasan ti naan-anay a panagadalna iti Biblia, inkeddeng met ni Shirley ti agbalin a maysa a Saksi, ket nabautisaran idi 1976. Saanak nga interesado iti relihionna. “Dika agay-ayab iti asinoman a makisarita kaniak!” kinunak. “Awanto met la ti serserbina.”
Di pulos inkompromiso ni Shirley ti kinasungdona kadagiti prinsipio ti Biblia, ken di pulos kimmupas ti panagayatna kaniak. Kinapudnona, sidudungngo nga awisennak no mapanda nga agiina iti Kingdom Hall iti lugarmi tapno umatendar kadagiti Nakristianuan a gimong. Kuna pay no kua ni Angela, “Daddy, umayka met koma kumuyog kadakami.”
Gapu iti pannakiramanko kadagiti ilegal nga aramid, masansan nga adda awitko a paltog. Adda met dagiti tiempo a diak agawid iti sumagmamano nga aldaw, a pakaigapuan ti tension iti relasionmi nga agassawa. Inton makaawidakon, ikagumaak nga ay-ayuen ni Shirley babaen iti itatabunok kadagiti gimong. Kanayon a naimbag kaniak dagiti Saksi, ken kasla nasayaat met dagiti pannursuroda.
Idi agangay, maysa a panglakayen ti kongregasion ti nangitukon kaniak iti panagadal iti Biblia. Inawatko dayta. Ngem nakalkaldaang ta awan unay epektona kaniak dagiti maad-adalko—ti kangrunaan a makagapu ket ti pannakikaduak latta kadagiti dati a gagayyemko. Ammo dayta ti panglakayen, isu nga imbagana kaniak ti dadduma a prinsipio ti Biblia maipapan kadagiti peggad ti dakes a pannakitimpuyog. (1 Corinto 15:33) Tinagidakesko dayta uray no naggapu iti Biblia ti balakadna. Insardengko ti nakipagadal, ken ad-adda a naigamerak kadagiti dati nga aramidko. Talaga a nasaktan unay ni Shirley ken dagiti annakmi gapu iti minamaag a pride-ko!
“Ipatpategdaka Latta”
Idi 1983, naipadamag kaniak ti maysa a naladingit a pasamak. Natay ti kaay-ayok unay a kaanakan. Naldaangak unay isu a natignayak a nangsukimat iti biagko. Ammok a masaksaktak ti rikna ni baketko ken dagiti annakko—dagiti tattao a napateg kaniak. Dayta ti namagbalbaliw kaniak. Idi pumpon ti kaanakak, adda maysa a lakay a Saksi nga agnagan iti John a nangsallabay kaniak ket kinunana, “Kayatko a maammuam nga ipatpategdaka latta.” Dayta a pammaregta ti kasapulak! Kabigatanna, inawagak ni John ket imbagak a kayatko manen ti agpayadal iti Biblia a mangnamnamaak a mayaplikarkon dagiti maadalko nga idi pay koma nga inaramidko.
Bayat ti damo a panagadalmi, pinagsaritaanmi ti panagkararag ket imbagak ken John a padasek dayta. Kabigatanna, nagsapulak iti disente a trabaho ngem awan nasarakak. Bayat nga agmanmanehoak iti luganko, nagkararagak iti napigsa, “Jehova, no kayatmo nga agtalinaedak iti daytoy a lugar, ibirokannak ngarud iti trabaho.” Kalpasanna, napanunotko, ‘Linoloko daytoy—agmanmanehoak a kasarsaritak ti bagik.’ Nalawag a dakkel pay ti parang-ayek iti pammatik iti Dios kas ti “Managdengngeg iti kararag”—ken uray iti kalidad ti kararagko! (Salmo 65:2) Ngem nakaskasdaaw ta adda nangitukon kaniak iti trabaho iti kabigatanna a mismo!
Gapu iti bileg ti kararag, immuneg ti panagayatko ken Jehova ken timmibker ti panagtalekko iti panangiwanwanna
Sipud idin, masansan ken sipapasnek nga agkarkararagakon. Nakitak a kanayon a bembendisionannak ni Jehova. Nabayagen a mamatiak iti Dios, ngem napaneknekak kadagita a kapadasan a pudno ti kuna ti 1 Juan 5:14: “Uray ania ti dawatentayo maitunos iti pagayatanna, denggennatayo.” Gapu iti bileg ti kararag, immuneg ti panagayatko ken Jehova ken timmibker ti panagtalekko iti panangiwanwanna.—Proverbio 3:5, 6.
Idi timmabunoak manen kadagiti Nakristianuan a gimong, naimpusuan a pinasangbay ken inabrasadak dagiti Saksi. Naamirisko met a talaga a ‘nasged ti panagayatda iti maysa ken maysa,’ ket nagdakkel ti epektona dayta kaniak. (1 Pedro 1:22) Naawatak met a pudno ti ibagbaga ti Proverbio 13:20: “Daydiay makipagna kadagiti masirib a tattao agbalinto a masirib, ngem daydiay addaan kadagiti pannakilangen kadagidiay maag nakadakdakesto ti pagtungpalanna.”
Adu a tawen a siak ti makagapu a narigatan ken nasaktan ti pamiliak, ngem ikagkagumaak itan ti agbalin a mannakikappia ken nasaysayaat a mannakikomunikar, asawa, ken ama. Inyaplikarko metten ti balakad ti Biblia a “dagiti lallaki ayatenda dagiti assawada a kas kadagiti bukodda a bagi” ken dagiti amma masapul a dida ‘rurruroden ti annakda, tapno saan a maupay ti riknada.’—Efeso 5:28; Colosas 3:21.
Nalawag a dagiti panagbalbaliwko ket nasayaat ti epektona iti pamiliak. Nariknak a mismo ti kinaumiso ti kinuna ni Jesus iti Mateo 5:3: “Naragsak dagidiay sipapanunot iti naespirituan a kasapulanda.” Nasarakak met laengen ti pudno a kinaragsak!
Idi Hunio 1984, ti anakko a ni Angela ket nainterbiu iti maysa nga asamblea dagiti Saksi ni Jehova. Inyestoriana no ania ti dati a kinataok sana imbaga dagiti inaramidko a panagbalbaliw. Iti konklusionna, imbagana a maragsakan unay a makakita kaniak a nakatugaw iti sango a karaman kadagiti mabautisaran iti dayta nga aldaw.
Anian a yamanko ta saan a maaw-awanan iti namnama ni Jehova kadagiti tattao a kas kaniak! Agyamanak met unay ken ni Shirley ken kadagiti annakmi ta dida pulos naawanan iti namnama kaniak. Kas maysa a pudno a Kristiano, sisusungdo nga inyaplikar ni Shirley ti balakad iti 1 Pedro 3:1: “Assawa a babbai, agpasakupkayo kadagiti bukodyo nga assawa, tapno iti kasta, no ti asinoman saan a natulnog iti sao, mabalin a magun-od ida nga awan ti sao babaen iti kababalin dagiti assawada a babbai.” Ti kinasungdo, kinaanus, ken nasayaat a kababalinna kadagiti tawen a dakes ti kabibiagko ti nangted kaniak iti gundaway a mangammo iti kinapudno.
Sipud idi nabautisaranak, masansan nga usarek ti ulidanna a mangparegta kadagidiay dida karelihionan ti assawada tapno dida maawanan iti namnama kadakuada. “No dumteng ti umiso a tiempo,” ibagak kadakuada, “usaren ni Jehova ti bileg ti Biblia a Saona ken ti nasayaat a konduktayo a tumulong a mangbalbaliw iti asawayo—uray no kasla imposible dayta iti damo.”


text:
VIGAN CITY – Bimmassit ti bilang dagiti baboy a naparti iti slaughterhouse ditoy siudad agsipud iti panangduprak ti Bagyo Mario iti probinsia.
Naammuan ti Tawid News a bimmassit ti bilang dagiti naparti a baboy agsipud iti kaawan ti koriente manipud pay idi rabii ti biernes, Septiembre 19 a panangsanot ni Bagyo Mario iti probinsia a pakairamanan daytoy siudad.
Sa la naisubli ti koriente ditoy siudad idi rabii ti Septiembre 21. Ngem adu pay laeng a lugar iti probinsia ti saan pay a nagsilaw gapu kadagiti napugsat a waya ti koriente ken natuang a posposte.
Nupay kasta, nagtalinaed ti presio ti mailako a karne ti baboy iti tiendaan publiko iti P170 kada kilo.
Insubli dagiti meat vendors ti presio ti karne ti baboy iti P170 kada kilo manipud iti P180 kada kilo gapu iti ilalaka ti presio dagiti liveweight.#